ΚΑΝΟΝΙΣΜΟΣ (ΕΕ) αριθ. 1212/2010 ΤΟΥ ΣΥΜΒΟΥΛΙΟΥ της 29ης Νοεμβρίου 2010 σχετικά με την κατανομή των αλιευτικών δυνατοτήτων βάσει της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Ένωσης των Κομορών ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 3, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Ένα νέο πρωτόκολλο (εφεξής αποκαλούμενο «πρωτόκολλο») της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Ένωσης των Κομορών (1), (εφεξής αποκαλούμενη «συμφωνία»), μονογραφήθηκε, στις 21 Μαΐου 2010 και τροποποιήθηκε με ανταλλαγή επιστολών, στις 16 Σεπτεμβρίου 2010. Το εν λόγω νέο πρωτόκολλο χορηγεί στα σκάφη της ΕΕ αλιευτικές δυνατότητες στα ύδατα στα οποία η Ένωση των Κομορών ασκεί την κυριαρχία ή τη δικαιοδοσία της σε θέματα αλιείας. (2) Στις 29 Νοεμβρίου 2010, το Συμβούλιο εξέδωσε την απόφαση 2010/783/ΕΕ (2) σχετικά με την υπογραφή και την προσωρινή εφαρμογή του πρωτοκόλλου. (3) Πρέπει να καθοριστεί η μέθοδος κατανομής των αλιευτικών δυνατοτήτων μεταξύ των κρατών μελών για τη διάρκεια του πρωτοκόλλου. (4) Σύμφωνα με το άρθρο 10 παράγραφος 1 του κανονισμού (ΕΕ) αριθ. 1006/2008 του Συμβουλίου, της 29ης Σεπτεμβρίου 2008, σχετικά με τις άδειες αλιείας κοινοτικών αλιευτικών σκαφών εκτός των υδάτων της Κοινότητας και για την πρόσβαση σκαφών τρίτων χωρών στα ύδατα της Κοινότητας (3), εάν φανεί ότι οι χορηγούμενες στην Ευρωπαϊκή Ένωση αλιευτικές δυνατότητες δυνάμει του πρωτοκόλλου δεν χρησιμοποιούνται πλήρως, η Επιτροπή θα πρέπει να ενημερώνει σχετικά τα ενδιαφερόμενα κράτη μέλη. Η έλλειψη απάντησης, εντός της προθεσμίας που τάσσει το Συμβούλιο, θα πρέπει να εκλαμβάνεται ως επιβεβαίωση ότι τα σκάφη του ενδιαφερομένου κράτους μέλους δεν χρησιμοποίησαν πλήρως τις αλιευτικές τους δυνατότητες κατά την εξεταζόμενη περίοδο. Η συγκεκριμένη προθεσμία θα πρέπει να καθορισθεί. (5) Ο παρών κανονισμός θα πρέπει να τεθεί σε ισχύ την πρώτη ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης και να τεθεί σε εφαρμογή από 1ης Ιανουαρίου 2011, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Οι αλιευτικές δυνατότητες που καθορίζονται στο πρωτόκολλο της συμφωνίας κατανέμονται, μεταξύ των κρατών μελών, ως εξής: α) θυνναλιευτικά γρι-γρι Ισπανία 22 σκάφη Γαλλία 22 σκάφη Ιταλία 1 σκάφος β) παραγαδιάρικα επιφανείας Ισπανία 12 σκάφη Γαλλία 8 σκάφη Πορτογαλία 5 σκάφη 2. Με την επιφύλαξη της συμφωνίας και του πρωτοκόλλου, εφαρμόζεται ο κανονισμός (ΕΚ) αριθ. 1006/2008. 3. Εάν οι αιτήσεις άδειας αλιείας των κρατών μελών που προβλέπονται στην παράγραφο 1 δεν εξαντλούν τις αλιευτικές δυνατότητες που καθορίζονται στο πρωτόκολλο, η Επιτροπή λαμβάνει υπόψη τις αιτήσεις άδειας αλιείας οιουδήποτε άλλου κράτους μέλους, σύμφωνα με το άρθρο 10 του κανονισμού (ΕΚ) αριθ. 1006/2008. Η προθεσμία για την οποία γίνεται λόγος στο άρθρο 10 παράγραφος 1 του εν λόγω κανονισμού καθορίζεται σε δέκα εργάσιμες ημέρες. Άρθρο 2 Ο παρών κανονισμός αρχίζει να ισχύει την πρώτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 29 Νοεμβρίου 2010.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 991/2011 ΤΗΣ ΕΠΙΤΡΟΠΉΣ της 5ης Οκτωβρίου 2011 για την τροποποίηση του παραρτήματος II της απόφασης 2007/777/ΕΚ και του παραρτήματος I του κανονισμού (ΕΚ) αριθ. 798/2008 όσον αφορά τις καταχωρίσεις για τη Νότια Αφρική στους καταλόγους τρίτων χωρών ή περιοχών τους σε σχέση με την υψηλής παθογονικότητας γρίπη των πτηνών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως το άρθρο 8 εισαγωγική φράση, το άρθρο 8 παράγραφος 1 πρώτο εδάφιο και το άρθρο 8 παράγραφος 4, Έχοντας υπόψη την οδηγία 2009/158/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες (2), και ιδίως το άρθρο 23 παράγραφος 1 και το άρθρο 24 παράγραφος 2, Εκτιμώντας τα ακόλουθα: (1) Η απόφαση 2007/777/ΕΚ της Επιτροπής, της 29ης Νοεμβρίου 2007, για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά ορισμένα προϊόντα με βάση το κρέας και επεξεργασμένα στομάχια, ουροδόχους κύστεις και έντερα για κατανάλωση από τον άνθρωπο, που εισάγονται από τρίτες χώρες, και για την κατάργηση της απόφασης 2005/432/ΕΚ (3) θεσπίζει κανόνες όσον αφορά τις εισαγωγές, καθώς και τη διαμετακόμιση και την αποθήκευση στην Ένωση, φορτίων προϊόντων με βάση το κρέας, όπως ορίζεται στον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (4). (2) Η απόφαση 2007/777/ΕΚ περιλαμβάνει επίσης καταλόγους των τρίτων χωρών και περιοχών τους από τις οποίες επιτρέπονται αυτές οι εισαγωγές, η διαμετακόμιση και η αποθήκευση, καθορίζει τα υποδείγματα πιστοποιητικών δημόσιας υγείας και υγείας των ζώων καθώς και τους κανόνες όσον αφορά την προέλευση και τις επεξεργασίες που απαιτούνται για τα εν λόγω προϊόντα. (3) Ο κανονισμός (ΕΚ) αριθ. 798/2008 της Επιτροπής, της 8ης Αυγούστου 2008, για την κατάρτιση καταλόγου τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομισθούν μέσω της Κοινότητας πουλερικά και κρέας πουλερικών και για καθορισμό των απαιτήσεων κτηνιατρικής πιστοποίησης (5) καθορίζει απαιτήσεις κτηνιατρικής πιστοποίησης για τις εισαγωγές και τη διαμετακόμιση, συμπεριλαμβανομένης της αποθήκευσης κατά τη διαμετακόμιση, μέσω της Ένωσης πουλερικών, αυγών επώασης, νεοσσών μιας ημέρας και αυγών απαλλαγμένων από ειδικά παθογόνα, καθώς και κρέατος, κιμά και μηχανικά διαχωρισμένου κρέατος πουλερικών, συμπεριλαμβανομένων των στρουθιονιδών και των άγριων πτερωτών θηραμάτων, αυγών και προϊόντων αυγών. Ο εν λόγω κανονισμός προβλέπει ότι τα βασικά προϊόντα πρέπει να εισάγονται στην Ένωση μόνο από τις τρίτες χώρες, εδάφη, ζώνες ή διαμερίσματα που απαριθμούνται στο μέρος 1 του παραρτήματος I του εν λόγω κανονισμού. (4) Εξαιτίας της πρόσφατης εκδήλωσης εστιών της υψηλής παθογονικότητας γρίπης των πτηνών (HPAI) στη Νότια Αφρική, η απόφαση 2007/777/ΕΚ και ο κανονισμός (ΕΚ) αριθ. 798/2008 τροποποιήθηκαν με τον εκτελεστικό κανονισμό (ΕΕ) αριθ. 536/2011 της Επιτροπής (6), προκειμένου να καθοριστούν ειδικές επεξεργασίες για τις εισαγωγές από τη Νότια Αφρική προϊόντων κρέατος, επεξεργασμένων στομαχιών, ουροδόχων κύστεων και εντέρων για ανθρώπινη κατανάλωση, τα οποία προέρχονται από κρέας εκτρεφόμενων στρουθιονιδών, καθώς και κρέατος αποξηραμένου στον ήλιο (biltong) και προϊόντων παστεριωμένου κρέατος που περιέχουν ή αποτελούνται από κρέας εκτρεφόμενων πτερωτών θηραμάτων, στρουθιονιδών και άγριων πτερωτών θηραμάτων, επεξεργασίες οι οποίες επαρκούν για την εξάλειψη των κινδύνων για την υγεία των ζώων που συνδέονται με τα προϊόντα αυτά, και προκειμένου να απαγορευθούν οι εισαγωγές στρουθιονιδών αναπαραγωγής και παραγωγής κρέατος και νεοσσών μιας ημέρας, αυγών επώασης και κρέατος στρουθιονιδών από ολόκληρο το έδαφος της Νότιας Αφρικής που καλύπτεται από τον κανονισμό (ΕΚ) αριθ. 798/2008. (5) Η Νότια Αφρική υπέβαλε στοιχεία στην Επιτροπή σχετικά με τα μέτρα ελέγχου που έχει λάβει σε σχέση με την πρόσφατη εκδήλωση εστίας της υψηλής παθογονικότητας γρίπης των πτηνών. Η Επιτροπή αξιολόγησε τα στοιχεία αυτά και την επιδημιολογική κατάσταση που διαμορφώθηκε ύστερα από την εκδήλωση των εν λόγω εστιών στη Νότια Αφρική. (6) Επιπλέον, η κτηνιατρική ομάδα έκτακτης ανάγκης της Ένωσης διενήργησε αποστολές στη Νότια Αφρική για να εκτιμήσει την κατάσταση και να δώσει συστάσεις για τη βελτίωση της καταπολέμησης της νόσου. (7) Η Νότια Αφρική έχει εφαρμόσει πολιτική εξολόθρευσης για τον έλεγχο της νόσου και τον περιορισμό της εξάπλωσής της. Η Νότια Αφρική διενεργεί δραστηριότητες επιτήρησης της γρίπης των πτηνών, οι οποίες φαίνεται ότι πληρούν τις απαιτήσεις που καθορίζονται στο μέρος II του παραρτήματος IV του κανονισμού (ΕΚ) αριθ. 798/2008. (8) Το θετικό αποτέλεσμα της αξιολόγησης της κατάστασης της νόσου και των επιδημιολογικών ερευνών που διενεργήθηκαν από τη Νότια Αφρική επιτρέπουν να περιοριστούν οι απαγορεύσεις που ισχύουν για τις εισαγωγές κρέατος στρουθιονιδών στην Ένωση στα τμήματα του εδάφους της Νότιας Αφρικής που έχουν πληγεί από τη νόσο, και στα οποία έχουν επιβληθεί απαγορεύσεις από τη Νότια Αφρική. Ωστόσο, οι απαγορεύσεις στις εισαγωγές ζώντων στρουθιονιδών και των αυγών επώασης αυτών πρέπει να διατηρηθούν για ολόκληρο το έδαφος της Νότιας Αφρικής λόγω του μεγαλύτερου κινδύνου που παρουσιάζουν για πιθανή εισαγωγή του ιού στην Ένωση. (9) Όσον αφορά τις επεξεργασίες που καθορίζονται στην απόφαση 2007/777/ΕΚ για τις εισαγωγές ορισμένων προϊόντων κρέατος, επεξεργασμένων στομαχιών, ουροδόχων κύστεων και εντέρων για ανθρώπινη κατανάλωση, καθώς και για προϊόντα κρέατος αποξηραμένα στον ήλιο (biltong/jerky) και παστεριωμένα προϊόντα κρέατος, πρέπει να εφαρμοστούν και πάλι οι επεξεργασίες που εφαρμόζονται πριν από την εκδήλωση εστιών HPAI για τα εμπορεύματα που προέρχονται από το τμήμα του εδάφους της Νότιας Αφρικής που είναι απαλλαγμένο από τη νόσο. (10) Το μέρος 1 του παραρτήματος II της απόφασης 2007/777/ΕΚ περιέχει τον κατάλογο των εδαφών ή των τμημάτων εδαφών τρίτων χωρών από τα οποία εφαρμόζεται η διαίρεση σε περιφέρειες για λόγους υγείας των ζώων. Η καταχώριση για τη Νότια Αφρική πρέπει να τροποποιηθεί για να λαμβάνεται υπόψη η νέα κατάσταση όσον αφορά την HPAI στην εν λόγω τρίτη χώρα, καθώς και οι επακόλουθες συνέπειες όσον αφορά τις απαγορεύσεις των εισαγωγών στην Ένωση των εμπορευμάτων στα οποία εφαρμόζονται οι εν λόγω απαγορεύσεις. (11) Κατά συνέπεια, η απόφαση 2007/777/ΕΚ και ο κανονισμός (ΕΚ) αριθ. 798/2008 θα πρέπει να τροποποιηθούν αναλόγως. (12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα II της απόφασης 2007/777/ΕΚ τροποποιείται σύμφωνα με το παράρτημα I του παρόντος κανονισμού. Άρθρο 2 Το παράρτημα I του κανονισμού (ΕΚ) αριθ. 798/2008 τροποποιείται σύμφωνα με το παράρτημα II του παρόντος κανονισμού. Άρθρο 3 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 5 Οκτωβρίου 2011.

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 481/2012 ΤΗΣ ΕΠΙΤΡΟΠΉΣ της 7ης Ιουνίου 2012 που προβλέπει κανόνες για τη διαχείριση της δασμολογικής ποσόστωσης που αφορά βοδινό κρέας υψηλής ποιότητας Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 144 παράγραφος 1 και το άρθρο 148, σε συνδυασμό με το άρθρο 4, Εκτιμώντας τα ακόλουθα: (1) Ο κανονισμός (ΕΚ) αριθ. 617/2009 (2) του Συμβουλίου ανοίγει σε πολυετή βάση αυτόνομη δασμολογική ποσόστωση εισαγωγής 20 000 τόνων βοείου κρέατος υψηλής ποιότητας. Ο κανονισμός αυτός τροποποιήθηκε με τον κανονισμό (ΕΕ) αριθ. 464/2012 του Ευρωπαϊκού Κοινοβουλίου και του Συμβουλίου (3), ο οποίος αυξάνει την εισαγωγική δασμολογική ποσόστωση σε 21 500 τόνους από την πρώτη ημέρα του μηνός που έπεται αυτού της δημοσίευσής του και σε 48 200 τόνους από την 1η Αυγούστου 2012. Η διαχείριση των δασμολογικών ποσοστώσεων για τα αγροτικά προϊόντα πρέπει να γίνεται από την Επιτροπή σύμφωνα με το άρθρο 144 παράγραφος 2 του κανονισμού (ΕΚ) αριθ. 1234/2007. Το άρθρο 2 του κανονισμού (ΕΚ) αριθ. 617/2009 όπως τροποποιήθηκε με τον κανονισμό (ΕΕ) αριθ. 464/2012 ορίζει ότι η διαχείριση της δασμολογικής ποσόστωσης γίνεται μέσω εκτελεστικών πράξεων, οι οποίες εκδίδονται σύμφωνα με τη διαδικασία εξέτασης που προβλέπει το άρθρο 5 του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (4). (2) Ο κανονισμός της Επιτροπής (ΕΚ) αριθ. 620/2009, της 13ης Ιουλίου 2009, που αφορά τη διαχείριση δασμολογικής ποσόστωσης εισαγωγής για το βοδινό κρέας υψηλής ποιότητας (5) προβλέπει κανόνες για τη διαχείριση της σχετικής δασμολογικής ποσόστωσης με την εφαρμογή της μεθόδου της ταυτόχρονης εξέτασης των αιτήσεων για τη χορήγηση πιστοποιητικών εισαγωγής, σύμφωνα με το άρθρο 144 παράγραφος 2 στοιχείο β) του κανονισμού (ΕΚ) αριθ. 1234/2007. Η πείρα από την εφαρμογή του συστήματος της κατά προτεραιότητα εξυπηρέτησης που προβλέπεται στο άρθρο 144 παράγραφος 2 στοιχείο α) του κανονισμού (ΕΚ) αριθ. 1234/2007 ήταν θετική σε άλλους αγροτικούς τομείς. Κατά συνέπεια, για λόγους διοικητικής απλοποίησης και για την αποφυγή οιασδήποτε κερδοσκοπικής συμπεριφοράς, η διαχείριση της δασμολογικής ποσόστωσης για την εισαγωγή υψηλής ποιότητας βοδινού κρέατος καταγωγής τρίτων χωρών πρέπει να γίνεται σύμφωνα με τα άρθρα 308α έως 308γ παράγραφος 1 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (6), ο οποίος προβλέπει κανόνες για τη διαχείριση των τελωνειακών ποσοστώσεων που πρόκειται να χρησιμοποιηθούν σύμφωνα με τη χρονολογική σειρά βάσει της ημερομηνίας αποδοχής των τελωνειακών διασαφήσεων. Εφόσον η διαχείριση των εισαγωγών πραγματοποιείται σύμφωνα με τις ως άνω διατάξεις, δεν απαιτούνται πλέον πιστοποιητικά εισαγωγής. (3) Για να διασφαλιστεί η τακτική ροή των εισαγωγών, είναι ενδεδειγμένο να υποδιαιρεθεί κάθε περίοδος δασμολογικής ποσόστωσης σε πολλές υποπεριόδους. Οι αύξοντες αριθμοί πρέπει να καθορισθούν σύμφωνα με το άρθρο 308α παράγραφος 6 του κανονισμού (ΕΟΚ) αριθ. 2454/93. (4) Ο κανονισμός (ΕΚ) αριθ. 617/2009 προβλέπει ότι το έτος ποσόστωσης διαρκεί από την 1η Ιουλίου μέχρι την 30ή Ιουνίου. Για να διασφαλισθεί η γρήγορη μετάβαση από την ισχύουσα μέθοδο της ταυτόχρονης εξέτασης στο κατά χρονολογική σειρά σύστημα διαχείρισης, η νέα μέθοδος διαχείρισης πρέπει να ισχύει από την 1η Ιουλίου 2012. (5) Η ποσότητα που είναι διαθέσιμη για την πρώτη τρίμηνη υποπερίοδο (1 Ιουλίου μέχρι 30 Σεπτεμβρίου 2012) πρέπει να υπολογισθεί αναλογικά με βάση τον όγκο της ετήσιας δασμολογικής ποσόστωσης που ισχύει μέχρι τις 31 Ιουλίου 2012 και τον νέο αυξημένο όγκο της ετήσιας δασμολογικής ποσόστωσης που ισχύει από την 1η Αυγούστου 2012. (6) Η ελεύθερη διακίνηση προϊόντων εισαγομένων στο πλαίσιο της ποσόστωσης βάσει του κανονισμού (ΕΚ) αριθ. 617/2009 υπόκειται στην προσκόμιση πιστοποιητικού γνησιότητας από την αρμόδια αρχή της τρίτης χώρας εξαγωγής. Η έκδοση των εν λόγω πιστοποιητικών γνησιότητας πρέπει να διασφαλίζει ότι τα εισαγόμενα προϊόντα ανταποκρίνονται στα κριτήρια που καθορίζουν το βόειο κρέας υψηλής ποιότητας όπως ορίζεται στον παρόντα κανονισμό. (7) Για λόγους σαφήνειας, ο κανονισμός (ΕΚ) αριθ. 620/2009 πρέπει επομένως να καταργηθεί και να αντικατασταθεί με νέο κανονισμό. (8) Δεδομένου ότι το νέο σύστημα διαχείρισης πρόκειται να ισχύσει από την 1η Ιουλίου 2012, απαγορεύεται η έκδοση πιστοποιητικών για τα οποία έχουν υποβληθεί αιτήσεις τον Ιούνιο του 2012 βάσει του κανονισμού αριθ. 620/2009. (9) Η διαχειριστική επιτροπή για την κοινή οργάνωση των γεωργικών αγορών δεν διατύπωσε γνώμη εντός της προθεσμίας που έταξε ο πρόεδρός της, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Ο παρών κανονισμός προβλέπει κανόνες για τη διαχείριση της ετήσιας δασμολογικής ποσόστωσης για το βοδινό κρέας υψηλής ποιότητας που προβλέπει ο κανονισμός (ΕΚ) αριθ. 617/2009, η οποία στο εξής θα αναφέρεται ως «η δασμολογική ποσόστωση». Η περίοδος της δασμολογικής ποσόστωσης, ο όγκος και ο δασμολογικός συντελεστής πρέπει να καθορισθούν σύμφωνα με το παράρτημα I του παρόντος κανονισμού. 2. Ο παρών κανονισμός εφαρμόζεται στα βοδινά κρέατα υψηλής ποιότητας, νωπά, διατηρημένα με απλή ψύξη ή κατεψυγμένα που πληρούν τις απαιτήσεις του παραρτήματος II. Για τους σκοπούς του παρόντος κανονισμού, ως «κατεψυγμένο κρέας» νοείται το κρέας το οποίο, κατά τη στιγμή εισόδου στο τελωνειακό έδαφος της Ένωσης, παρουσιάζεται κατεψυγμένο με εσωτερική θερμοκρασία ίση ή μικρότερη των - 12 °C. Άρθρο 2 Διαχείριση της δασμολογικής ποσόστωσης 1. Η διαχείριση της δασμολογικής πρέπει να γίνεται με βάση τη χρονολογική σειρά που προβλέπεται στα άρθρα 308α, 308β και 308γ παράγραφος 1 του κανονισμού (ΕΟΚ) αριθ. 2454/93. Δεν απαιτούνται πιστοποιητικά εισαγωγής. 2. Η δασμολογική ποσόστωση πρέπει να αντιμετωπίζεται ως μητρική δασμολογική ποσόστωση με αύξοντα αριθμό 09.2201 και με τέσσερις τριμηνιαίες επιμέρους δασμολογικές ποσοστώσεις με αύξοντα αριθμό 09.2202. Πρέπει να υποβληθεί αίτηση για την υπαγωγή στη δασμολογική ποσόστωση με αύξοντα αριθμό 09.2202, που αφορά τις επιμέρους δασμολογικές ποσοστώσεις. 3. Οι αναλήψεις από τις επιμέρους ποσοστώσεις μέχρι την 30ή Σεπτεμβρίου, την 31η Δεκεμβρίου και την 31η Μαρτίου πρέπει να σταματούν την πέμπτη εργάσιμη ημέρα της Επιτροπής τον Νοέμβριο, τον Φεβρουάριο και τον Μάιο αντίστοιχα. Τα αχρησιμοποίητα υπόλοιπά τους προστίθενται στις ποσότητες των τριμηνιαίων επιμέρους ποσοστώσεων που ξεκινούν την 1η Οκτωβρίου, την 1η Ιανουαρίου και την 1η Απριλίου αντίστοιχα. Τα αχρησιμοποίητα υπόλοιπα στο τέλος του έτους μεταφέρονται σε άλλο έτος ποσόστωσης. Άρθρο 3 Πιστοποιητικά γνησιότητας 1. Για την υπαγωγή σε δασμολογική ποσόστωση απαιτείται η υποβολή, στις τελωνειακές αρχές της Ένωσης, του πιστοποιητικού γνησιότητας που έχει εκδώσει η εμπλεκόμενη τρίτη χώρα μαζί με την τελωνειακή διασάφηση, ώστε να τεθούν σε ελεύθερη κυκλοφορία τα σχετικά εμπορεύματα. 2. Το πιστοποιητικό γνησιότητας που προβλέπεται στην παράγραφο 1 εκδίδεται με βάση το πρότυπο του παραρτήματος III. 3. Στην πίσω σελίδα του πιστοποιητικού γνησιότητας αναγράφεται ότι το κρέας καταγωγής της χώρας εξαγωγής ανταποκρίνεται στις απαιτήσεις του παραρτήματος II. 4. Το πιστοποιητικό γνησιότητας ισχύει μόνο εάν είναι δεόντως συμπληρωμένο και θεωρημένο από την αρχή έκδοσης. 5. Το πιστοποιητικό γνησιότητας λογίζεται δεόντως θεωρημένο εφόσον αναγράφονται ο τόπος και η ημερομηνία έκδοσης και φέρει τη σφραγίδα της αρχής έκδοσης και την υπογραφή του προσώπου ή των προσώπων που είναι εξουσιοδοτημένα να το υπογράψουν. 6. Η σφραγίδα δύναται να αντικατασταθεί, στο πρωτότυπο του πιστοποιητικού γνησιότητας καθώς και στα αντίγραφα αυτού, από έντυπη σφραγίδα. 7. Η διάρκεια ισχύος των πιστοποιητικών γνησιότητας λήγει το αργότερο στις 30 Ιουνίου μετά την ημερομηνία έκδοσής τους. Άρθρο 4 Αρχές έκδοσης σε τρίτες χώρες 1. Η εκδίδουσα αρχή που αναφέρεται στο άρθρο 3: α) αναγνωρίζεται από την αρμόδια αρχή της χώρας εξαγωγής· β) αναλαμβάνει την υποχρέωση να εξακριβώσει τις ενδείξεις που εμφαίνονται στα πιστοποιητικά γνησιότητας. 2. Οι ακόλουθες πληροφορίες κοινοποιούνται στην Επιτροπή: α) το όνομα και η διεύθυνση, συμπεριλαμβανομένων, ει δυνατόν, της διεύθυνσης ηλεκτρονικού ταχυδρομείου και της διαδικτυακής ηλεκτρονικής διεύθυνσης των εξουσιοδοτούμενων αρχών έκδοσης των πιστοποιητικών γνησιότητας που αναφέρονται στο άρθρο 3· β) δείγματα των αποτυπωμάτων των σφραγίδων που χρησιμοποιούνται από την αρχή ή τις αρχές έκδοσης· γ) οι διαδικασίες και τα κριτήρια που εφαρμόζονται από την αρχή έκδοσης προκειμένου να διαπιστωθεί εάν τηρούνται οι απαιτήσεις του παραρτήματος II. Άρθρο 5 Κοινοποιήσεις τρίτης χώρας Εφόσον τηρούνται οι απαιτήσεις του παραρτήματος ΙΙ, η Επιτροπή δημοσιεύει το όνομα της οικείας αρχής ή των οικείων αρχών έκδοσης στην Επίσημη Εφημερίδα της Ευρωπαϊκής Ένωσης, σειρά C, ή με κάθε άλλο κατάλληλο μέσο. Άρθρο 6 Επιτόπιοι έλεγχοι σε τρίτες χώρες Η Επιτροπή δύναται επίσης να ζητήσει από την τρίτη χώρα να επιτρέψει σε αντιπροσώπους της Επιτροπής να διενεργούν, όπου κρίνεται αναγκαίο, επιτόπιους ελέγχους στην εν λόγω τρίτη χώρα. Οι έλεγχοι αυτοί διενεργούνται από κοινού με τις αρμόδιες αρχές της ενδιαφερόμενης τρίτης χώρας. Άρθρο 7 Κατάργηση Ο κανονισμός (ΕΚ) αριθ. 620/2009 καταργείται. Άρθρο 8 Μεταβατικά μέτρα Οι αιτήσεις για τη χορήγηση πιστοποιητικών που υποβάλλονται σύμφωνα με το άρθρο 3 του κανονισμού (ΕΚ) αριθ. 620/2009 κατά τις εφτά πρώτες ημέρες του Ιουνίου του 2012 καταχωρίζονται την ημερομηνία έναρξης της ισχύος του παρόντος κανονισμού. Αποδεσμεύονται οι εγγυήσεις που έχουν συσταθεί σε σχέση με αυτές τις αιτήσεις. Άρθρο 9 Έναρξη ισχύος και εφαρμογή Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιουλίου 2012. Ωστόσο, το άρθρο 8 εφαρμόζεται από την ημερομηνία έναρξης ισχύος του παρόντος κανονισμού. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 7 Ιουνίου 2012.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 1060/2010 ΤΗΣ ΕΠΙΤΡΟΠΉΣ της 28ης Σεπτεμβρίου 2010 που συμπληρώνει την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου όσον αφορά την επισήμανση της κατανάλωσης ενέργειας των οικιακών ψυκτικών συσκευών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου για την επισήμανση της κατανάλωσης ενέργειας και λοιπών πόρων από τα σχετικά προϊόντα μέσω της επισήμανσης και της παροχής ομοιόμορφων πληροφοριών σχετικά με αυτά (1), και ιδίως το άρθρο 10, Εκτιμώντας τα ακόλουθα: (1) Η οδηγία 2010/30/ΕΕ προβλέπει ότι η Επιτροπή πρέπει να θεσπίζει κατ’ εξουσιοδότηση πράξεις όσον αφορά την επισήμανση των προϊόντων που καταναλώνουν ενέργεια όταν αυτά παρουσιάζουν σημαντικό δυναμικό εξοικονόμησης ενέργειας και μεγάλες διαφορές ως προς τα επίπεδα επιδόσεων μολονότι έχουν ισοδύναμα λειτουργικά χαρακτηριστικά. (2) Διατάξεις για την επισήμανση της κατανάλωσης ενέργειας των οικιακών ψυκτικών συσκευών θεσπίστηκαν με την οδηγία 94/2/ΕΚ της Επιτροπής, της 21ης Ιανουαρίου 1994, για την εφαρμογή της οδηγίας 92/75/ΕΟΚ του Συμβουλίου όσον αφορά την επισήμανση της κατανάλωσης ενέργειας για τα οικιακά ηλεκτρικά ψυγεία και τους καταψύκτες, καθώς και τους συνδυασμούς αυτών (2). (3) Η κατανάλωση ηλεκτρικής ενέργειας από τις οικιακές ψυκτικές συσκευές αντιπροσωπεύει σημαντικό ποσοστό της συνολικής οικιακής ζήτησης ηλεκτρικής ενέργειας στην Κοινότητα. Πέραν των βελτιώσεων που έχουν επιτευχθεί ήδη όσον αφορά την ενεργειακή απόδοση, υπάρχουν σημαντικά περιθώρια μείωσης της κατανάλωσης ενέργειας των οικιακών ψυκτικών συσκευών. (4) Η οδηγία 94/2/ΕΚ πρέπει να καταργηθεί και να θεσπιστούν νέες διατάξεις με τον παρόντα κανονισμό για να εξασφαλιστεί ότι η ετικέτα κατανάλωσης ενέργειας παρέχει ισχυρά κίνητρα στους προμηθευτές για την περαιτέρω βελτίωση της ενεργειακής απόδοσης των οικιακών ψυκτικών συσκευών και την επιτάχυνση της μεταστροφής της αγοράς προς ενεργειακά αποδοτικές τεχνολογίες. (5) Ο συνδυασμός των διατάξεων του παρόντος κανονισμού και του κανονισμού (ΕΚ) αριθ. 643/2009 της Επιτροπής, της 22ας Ιουλίου 2009, σχετικά με την εφαρμογή της οδηγίας 2005/32/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού για οικιακές ψυκτικές συσκευές (3), αναμένεται να επιφέρει ετήσια εξοικονόμηση ηλεκτρικής ενέργειας 6 TWh έως το 2020 (4), σε σύγκριση με τη σημερινή κατάσταση. (6) Υπάρχουν επίσης δυνατότητες εξοικονόμησης ενέργειας από ψυκτικές συσκευές με απορρόφηση και συσκευές συντήρησης κρασιών, προϊόντα των οποίων οι πωλήσεις είναι ανοδικές. Συνεπώς, οι συσκευές αυτές πρέπει να συμπεριληφθούν στο πεδίο εφαρμογής του παρόντος κανονισμού. (7) Οι ψυκτικές συσκευές με απορρόφηση είναι αθόρυβες αλλά καταναλώνουν σημαντικά περισσότερη ενέργεια από τις ψυκτικές συσκευές με συμπίεση. Προκειμένου να διευκολύνονται οι αποφάσεις των τελικών χρηστών, στην ετικέτα πρέπει να αναγράφονται πληροφορίες σχετικά με τις εκπομπές αερόφερτου ακουστικού θορύβου των οικιακών ψυκτικών συσκευών. (8) Οι πληροφορίες που αναγράφονται στην ετικέτα πρέπει να προκύπτουν με αξιόπιστες, επακριβείς και αναπαραγώγιμες διαδικασίες μέτρησης, οι οποίες λαμβάνουν υπόψη τις γενικώς αποδεκτές σύγχρονες μεθόδους μετρήσεων, συμπεριλαμβανομένων, όπου διατίθενται, εναρμονισμένων προτύπων τα οποία έχουν εγκριθεί από ευρωπαϊκούς οργανισμούς τυποποίησης, όπως αναφέρονται στο παράρτημα Ι της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση διαδικασίας πληροφόρησης στον τομέα των τεχνικών προτύπων και προδιαγραφών και των κανόνων σχετικά με τις υπηρεσίες της κοινωνίας των πληροφοριών (5). (9) Με τον παρόντα κανονισμό πρέπει να καθοριστούν ενιαίο σχέδιο και περιεχόμενο για την ετικέτα των οικιακών ψυκτικών συσκευών. (10) Επιπλέον, στον παρόντα κανονισμό πρέπει να καθοριστούν απαιτήσεις όσον αφορά την τεχνική τεκμηρίωση και το δελτίο που συνοδεύει τις οικιακές ψυκτικές συσκευές. (11) Επιπροσθέτως, στον παρόντα κανονισμό πρέπει να καθοριστούν απαιτήσεις όσον αφορά τις πληροφορίες που πρέπει να παρέχονται για κάθε είδους πωλήσεις εξ αποστάσεως, διαφημίσεις και τεχνικό υλικό προώθησης οικιακών ψυκτικών συσκευών. (12) Είναι σκόπιμο να προβλέπεται επανεξέταση των διατάξεων του παρόντος κανονισμού βάσει της τεχνολογικής προόδου που σημειώνεται. (13) Για να διευκολυνθεί η μετάβαση από την οδηγία 94/2/ΕΚ στον παρόντα κανονισμό, πρέπει να θεωρείται ότι οι ψυκτικές συσκευές με επισήμανση σύμφωνα με τον παρόντα κανονισμό συμμορφώνονται προς τις διατάξεις της οδηγίας 94/2/ΕΚ. (14) Επομένως, η οδηγία 94/2/ΕΚ πρέπει να καταργηθεί, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Ο παρών κανονισμός προβλέπει διατάξεις για την επισήμανση και την παροχή συμπληρωματικών πληροφοριών όσον αφορά οικιακές ψυκτικές συσκευές που τροφοδοτούνται από το ηλεκτρικό δίκτυο και με όγκο αποθήκευσης από 10 έως 1 500 λίτρα. 2. Ο παρών κανονισμός αφορά τις οικιακές ψυκτικές συσκευές που τροφοδοτούνται από το ηλεκτρικό δίκτυο, συμπεριλαμβανομένων και εκείνων που πωλούνται για μη οικιακή χρήση ή για την ψύξη ειδών πλην των τροφίμων και συμπεριλαμβανομένων των εντοιχιζόμενων συσκευών. Αφορά επίσης οικιακές ψυκτικές συσκευές τροφοδοτούμενες από το ηλεκτρικό δίκτυο οι οποίες μπορούν να λειτουργήσουν και με μπαταρίες. 3. Ο παρών κανονισμός δεν αφορά: α) ψυκτικές συσκευές που τροφοδοτούνται κυρίως από πηγές ενέργειας εκτός ηλεκτρισμού, όπως υγραέριο (LPG), κηροζίνη και βιοντίζελ· β) ψυκτικές συσκευές που λειτουργούν με μπαταρίες και μπορούν να συνδεθούν στο ηλεκτρικό δίκτυο μέσω μετατροπέα εναλλασσόμενου/συνεχούς ρεύματος (AC/DC) που πωλείται χωριστά· γ) ψυκτικές συσκευές επί παραγγελία, που κατασκευάζονται άπαξ και δεν αντιστοιχούν σε άλλα μοντέλα ψυκτικών συσκευών· δ) ψυκτικές συσκευές που χρησιμοποιούνται στον τριτογενή τομέα στις οποίες η απομάκρυνση των υπό ψύξη τροφίμων ανιχνεύεται με ηλεκτρονικούς αισθητήρες και οι σχετικές πληροφορίες είναι δυνατόν να μεταδοθούν αυτόματα μέσω δικτυακής σύνδεσης για λογιστική καταχώριση σε σύστημα ελέγχου εξ αποστάσεως· ε) συσκευές των οποίων η πρωτογενής λειτουργία δεν είναι η αποθήκευση τροφίμων υπό ψύξη, όπως αυτοτελείς μηχανές παραγωγής πάγου ή μηχανές πώλησης παγωμένων ποτών. Άρθρο 2 Ορισμοί Εκτός από τους ορισμούς που προβλέπονται στο άρθρο 2 της οδηγίας 2010/30/ΕΕ, ισχύουν οι ακόλουθοι ορισμοί: (1) «τρόφιμα»: τροφές, συστατικά, ποτά, συμπεριλαμβανομένων κρασιών, και άλλα είδη προοριζόμενα κυρίως για την κατανάλωση, τα οποία απαιτούν ψύξη σε καθορισμένες θερμοκρασίες· (2) «οικιακή ψυκτική συσκευή»: μονωμένο ερμάριο, με έναν ή περισσότερους θαλάμους προοριζόμενο για την ψύξη ή κατάψυξη τροφίμων, ή για αποθήκευση τροφίμων σε ψύξη ή κατάψυξη για μη επαγγελματικούς σκοπούς, που ψύχεται με μία ή περισσότερες ενεργοβόρες διαδικασίες, συμπεριλαμβανομένων συσκευών που πωλούνται ως σύνολα στοιχείων τα οποία συναρμολογούνται από τον τελικό χρήστη· (3) «εντοιχιζόμενη συσκευή»: σταθερή ψυκτική συσκευή που πρόκειται να εγκατασταθεί σε ερμάριο ή προκατασκευασμένη εσοχή σε τοίχο ή παρόμοια θέση και απαιτεί εξωτερικό έπιπλο· (4) «ψυγείο»: ψυκτική συσκευή που προορίζεται για τη διατήρηση τροφίμων, με τουλάχιστον έναν θάλαμο κατάλληλο για την αποθήκευση νωπών τροφίμων ή/και ποτών συμπεριλαμβανομένων κρασιών· (5) «ψυκτική συσκευή με συμπίεση»: ψυκτική συσκευή στην οποία η ψύξη επιτυγχάνεται μέσω συμπιεστή με κινητήρα· (6) «ψυκτική συσκευή με απορρόφηση»: ψυκτική συσκευή στην οποία η ψύξη επιτυγχάνεται με διεργασία απορρόφησης που χρησιμοποιεί θερμότητα ως πηγή ενέργειας· (7) «ψυγειοκαταψύκτης»: ψυκτική συσκευή με τουλάχιστον έναν θάλαμο αποθήκευσης νωπών τροφίμων και τουλάχιστον έναν άλλο θάλαμο κατάλληλο για την κατάψυξη νωπών τροφίμων και την αποθήκευση κατεψυγμένων τροφίμων υπό συνθήκες αποθήκευσης τριών αστέρων (θάλαμος κατάψυξης τροφίμων)· (8) «θάλαμος αποθήκευσης κατεψυγμένων τροφίμων»: ψυκτική συσκευή με έναν ή περισσότερους θαλάμους κατάλληλους για την αποθήκευση κατεψυγμένων τροφίμων· (9) «καταψύκτης τροφίμων»: ψυκτική συσκευή με έναν ή περισσότερους θαλάμους κατάλληλους για την κατάψυξη τροφίμων σε θερμοκρασίες που κυμαίνονται από τη θερμοκρασία περιβάλλοντος έως τους - 18 °C και η οποία είναι επίσης κατάλληλη για την αποθήκευση κατεψυγμένων τροφίμων υπό συνθήκες αποθήκευσης τριών αστέρων· ο καταψύκτης τροφίμων ενδέχεται να περιλαμβάνει επίσης και τμήματα αποθήκευσης δύο αστέρων ή/και επιμέρους θαλάμους στο πλαίσιο του κυρίως θαλάμου ή ερμαρίου· (10) «συσκευή συντήρησης κρασιών»: ψυκτική συσκευή με έναν ή περισσότερους θαλάμους συντήρησης κρασιών μόνον· (11) «συσκευή πολλαπλών χρήσεων»: ψυκτική συσκευή με έναν ή περισσότερους θαλάμους πολλαπλών χρήσεων μόνον· (12) «ισοδύναμη οικιακή ψυκτική συσκευή»: μοντέλο που διατίθεται στην αγορά με τον ίδιο μεικτό όγκο και όγκο αποθήκευσης, τα ίδια τεχνικά χαρακτηριστικά και χαρακτηριστικά απόδοσης και επιδόσεων, καθώς και με τους ίδιους τύπους θαλάμων με άλλο μοντέλο οικιακής ψυκτικής συσκευής που διατίθεται στην αγορά από τον ίδιο κατασκευαστή, αλλά με διαφορετικό εμπορικό κωδικό· (13) «τελικός χρήστης»: ο καταναλωτής που αγοράζει ή αναμένεται ότι θα αγοράσει οικιακή ψυκτική συσκευή· (14) «σημείο πώλησης»: χώρος όπου οικιακές ψυκτικές συσκευές εκτίθενται ή διατίθενται προς πώληση, μίσθωση ή αγορά με δόσεις. Ισχύουν επίσης οι ορισμοί του παραρτήματος I. Άρθρο 3 Ευθύνες των προμηθευτών Οι προμηθευτές μεριμνούν ώστε: α) κάθε οικιακή ψυκτική συσκευή να φέρει τυπωμένη ετικέτα με τη μορφή και τις πληροφορίες που ορίζονται στο παράρτημα ΙΙ· β) να υπάρχει διαθέσιμο δελτίο προϊόντος, σύμφωνα με το παράρτημα ΙΙΙ· γ) στις αρχές των κρατών μελών και την Επιτροπή να διατίθεται, κατόπιν αιτήματος, τεχνική τεκμηρίωση σύμφωνα με το παράρτημα IV· δ) κάθε διαφήμιση για συγκεκριμένο μοντέλο οικιακής ψυκτικής συσκευής να περιέχει την τάξη ενεργειακής απόδοσης, εάν η διαφήμιση περιλαμβάνει πληροφορίες σχετικά με την ενέργεια ή την τιμή· ε) κάθε διαφημιστικό τεχνικό υλικό που αφορά συγκεκριμένο μοντέλο οικιακής ψυκτικής συσκευής και το οποίο περιγράφει τις συγκεκριμένες τεχνικές παραμέτρους του να περιλαμβάνει την τάξη ενεργειακής απόδοσης του μοντέλου αυτού. Άρθρο 4 Ευθύνες των εμπόρων Οι έμποροι μεριμνούν ώστε: α) στο σημείο πώλησης, κάθε οικιακή ψυκτική συσκευή φέρει την ετικέτα που παρέχεται από τους προμηθευτές σύμφωνα το άρθρο 3 στοιχείο α), εξωτερικά στην εμπρόσθια ή άνω πλευρά της, έτσι ώστε να είναι εύκολα ορατή· β) οι προσφερόμενες προς πώληση, μίσθωση ή αγορά με δόσεις οικιακές ψυκτικές συσκευές, στις περιπτώσεις που δεν αναμένεται ότι ο τελικός χρήστης θα δει το προϊόν σε έκθεση στο σημείο πώλησης, διατίθενται στην αγορά με τις πληροφορίες που παρέχουν οι προμηθευτές σύμφωνα με το παράρτημα V· γ) κάθε διαφήμιση συγκεκριμένου μοντέλου οικιακής ψυκτικής συσκευής περιέχει την τάξη ενεργειακής απόδοσης, εάν η διαφήμιση περιλαμβάνει πληροφορίες σχετικές με την ενέργεια ή την τιμή· δ) κάθε διαφημιστικό τεχνικό υλικό που αφορά συγκεκριμένο μοντέλο οικιακής ψυκτικής συσκευής και το οποίο περιγράφει τις συγκεκριμένες τεχνικές παραμέτρους του αναφέρεται η τάξη ενεργειακής απόδοσης του μοντέλου αυτού. Άρθρο 5 Μέθοδοι μετρήσεων Οι πληροφορίες που πρέπει να παρέχονται κατά το άρθρο 3 προκύπτουν από αξιόπιστες, επακριβείς και αναπαραγώγιμες διαδικασίες μέτρησης, οι οποίες λαμβάνουν υπόψη τις γενικώς αποδεκτές σύγχρονες μεθόδους μετρήσεων, όπως ορίζεται στο παράρτημα VI. Άρθρο 6 Διαδικασία επαλήθευσης για σκοπούς επιτήρησης της αγοράς Τα κράτη μέλη εφαρμόζουν τη διαδικασία που ορίζεται στο παράρτημα VII κατά την αξιολόγηση της τήρησης των δηλωμένων τιμών της τάξης ενεργειακής απόδοσης, της ετήσιας κατανάλωσης ενέργειας, του όγκου των θαλάμων αποθήκευσης νωπών και κατεψυγμένων τροφίμων, της χωρητικότητας κατάψυξης και των εκπομπών αερόφερτου ακουστικού θορύβου. Άρθρο 7 Αναθεώρηση Το αργότερο τέσσερα έτη από την έναρξη ισχύος του παρόντος κανονισμού, η Επιτροπή τον επανεξετάζει λαμβάνοντας υπόψη τη συντελεσθείσα τεχνολογική πρόοδο. Κατά την επανεξέταση αξιολογούνται κυρίως οι ανοχές επαλήθευσης που ορίζονται στο παράρτημα VII και οι δυνατότητες κατάργησης ή μείωσης των διορθωτικών συντελεστών που ορίζονται στο παράρτημα VΙΙΙ. Άρθρο 8 Κατάργηση Η οδηγία 94/2/ΕΚ καταργείται από τις 30 Νοεμβρίου 2011. Άρθρο 9 Μεταβατικές διατάξεις 1. Το άρθρο 3 στοιχεία δ) και ε) και το άρθρο 4 στοιχεία β), γ) και δ) δεν ισχύουν για έντυπες διαφημίσεις και έντυπο τεχνικό υλικό διαφήμισης που έχει δημοσιευθεί πριν από τις 30 Μαρτίου 2012. 2. Οι οικιακές ψυκτικές συσκευές που κυκλοφορούν στην αγορά πριν από τις 30 Νοεμβρίου 2011 συμμορφώνονται προς τις διατάξεις της οδηγίας 94/2/ΕΚ. 3. Οι οικιακές ψυκτικές συσκευές που συμμορφώνονται προς τις διατάξεις του παρόντος κανονισμού και διατίθενται στην αγορά ή προσφέρονται προς πώληση, μίσθωση ή αγορά με δόσεις πριν από τις 30 Νοεμβρίου 2011 θεωρείται ότι συμμορφώνονται προς τις διατάξεις της οδηγίας 94/2/ΕΚ. Άρθρο 10 Έναρξη ισχύος και εφαρμογή 1. Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 2. Εφαρμόζεται από τις 30 Νοεμβρίου 2011. Ωστόσο, το άρθρο 3 στοιχεία δ) και ε) και το άρθρο 4 στοιχεία β), γ) και δ) εφαρμόζονται από τις 30 Μαρτίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 Σεπτεμβρίου 2010.

Ενεργειακή πολιτική


ΑΠΌΦΑΣΗ ΤΟΥ ΣΥΜΒΟΥΛΊΟΥ της 20ής Οκτωβρίου 2011 για τη σύναψη της συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με την προστασία των ονομασιών προέλευσης και των γεωγραφικών ενδείξεων των γεωργικών προϊόντων και των τροφίμων, η οποία τροποποιεί τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων (2011/738/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 στοιχείο α) σημείο v), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου (1), Εκτιμώντας τα ακόλουθα: (1) Η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων (2) (εφεξής αποκαλούμενη «γεωργική συμφωνία») άρχισε να ισχύει την 1η Ιουνίου 2002. (2) Το άρθρο 12 της γεωργικής συμφωνίας προβλέπει ότι η γεωργική συμφωνία μπορεί να αναθεωρηθεί κατόπιν αιτήματος εκατέρου των μερών. (3) Μια κοινή δήλωση σχετικά με την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων επισυνάπτεται στην τελική πράξη της γεωργικής συμφωνίας. (4) Η Επιτροπή διαπραγματεύτηκε, εξ ονόματος της Ένωσης, συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με την προστασία των ονομασιών προέλευσης και των γεωγραφικών ενδείξεων των γεωργικών προϊόντων και των τροφίμων (εφεξής αποκαλούμενη «συμφωνία»), η οποία τροποποιεί τη γεωργική συμφωνία, με την προσθήκη νέου παραρτήματος 12. (5) Η απόφαση 2002/309/ΕΚ, Ευρατόμ του Συμβουλίου και της Επιτροπής σχετικά με τη συμφωνία επιστημονικής και τεχνολογικής συνεργασίας, της 4ης Απριλίου 2002, για τη σύναψη επτά συμφωνιών με την Ελβετική Συνομοσπονδία (3), ορίζει την εσωτερική διαδικασία για τη θέσπιση της θέσης της Ένωσης σχετικά με τα ζητήματα που αποτελούν αντικείμενο αποφάσεων της μεικτής επιτροπής του άρθρου 6 παράγραφος 3 της γεωργικής συμφωνίας. Είναι σκόπιμο να ορισθεί ομοίως η εσωτερική διαδικασία για τη θέσπιση της θέσης της Ένωσης όσον αφορά τα ζητήματα που συνδέονται με το παράρτημα 12 της εν λόγω συμφωνίας. (6) Η συμφωνία θα πρέπει να εγκριθεί, εξ ονόματος της Ευρωπαϊκής Ένωσης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με την προστασία των ονομασιών προέλευσης και των γεωγραφικών ενδείξεων των γεωργικών προϊόντων και των τροφίμων, η οποία τροποποιεί τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων εγκρίνεται, εξ ονόματος της Ένωσης Το κείμενο της συμφωνίας επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν, εξ ονόματος της Ένωσης, το έγγραφο έγκρισης που προβλέπεται στο άρθρο 3 της συμφωνίας, προκειμένου να εκφρασθεί η συναίνεση της Ευρωπαϊκής Ένωσης να δεσμευθεί από τη συμφωνία. Άρθρο 3 Όσον αφορά τα ζητήματα που αφορούν το παράρτημα 12 της γεωργικής συμφωνίας και τα προσαρτήματα αυτού, η θέση της Ευρωπαϊκής Ένωσης για τα ζητήματα που αποτελούν αντικείμενο αποφάσεων της μεικτής επιτροπής γεωργίας κατά τα αναφερόμενα στο άρθρο 6 παράγραφος 3 της γεωργικής συμφωνίας θεσπίζεται από την Επιτροπή σύμφωνα με τη διαδικασία που ορίζεται στο άρθρο 15 του κανονισμού (ΕΚ) αριθ. 510/2006. Άρθρο 4 Η παρούσα απόφαση αρχίζει να ισχύει την ημερομηνία της έκδοσής της (4). Λουξεμβούργο, 20 Οκτωβρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

ΑΓΟΡΑΝΟΜΙΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 555/2012 ΤΗΣ ΕΠΙΤΡΟΠΉΣ της 22ας Ιουνίου 2012 για την τροποποίηση του κανονισμού (ΕΚ) αριθ. 184/2005 του Ευρωπαϊκού Κοινοβουλίου και του Συμβουλίου σχετικά με τις κοινοτικές στατιστικές για το ισοζύγιο πληρωμών, το διεθνές εμπόριο υπηρεσιών και τις άμεσες ξένες επενδύσεις, όσον αφορά την επικαιροποίηση των απαιτήσεων για στοιχεία και των ορισμών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 184/2005 του Ευρωπαϊκού Κοινοβουλίου και του Συμβουλίου, της 12ης Ιανουαρίου 2005, σχετικά με τις κοινοτικές στατιστικές για το ισοζύγιο πληρωμών, το διεθνές εμπόριο υπηρεσιών και τις άμεσες ξένες επενδύσεις (1), και ιδίως το άρθρο 10, Εκτιμώντας τα ακόλουθα: (1) Ο κανονισμός (ΕΚ) αριθ. 184/2005 θεσπίζει κοινό πλαίσιο για τη συστηματική παραγωγή κοινοτικών στατιστικών σχετικά με το ισοζύγιο πληρωμών, το διεθνές εμπόριο υπηρεσιών και τις άμεσες ξένες επενδύσεις. (2) Οι απαιτήσεις για στοιχεία και οι ορισμοί του κανονισμού (ΕΚ) αριθ. 184/2005 είναι αναγκαίο να επικαιροποιηθούν, λαμβανομένων υπόψη των οικονομικών και τεχνικών εξελίξεων, ώστε να ευθυγραμμιστούν με τα διεθνή πρότυπα που θεσπίζουν τους γενικούς κανόνες για την κατάρτιση στατιστικών σχετικά με το ισοζύγιο πληρωμών, το διεθνές εμπόριο υπηρεσιών και τις άμεσες ξένες επενδύσεις. (3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ισοζυγίου πληρωμών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα του κανονισμού (ΕΚ) αριθ. 184/2005 αντικαθίστανται από το κείμενο του παραρτήματος του παρόντος κανονισμού. Άρθρο 2 Ο παρών κανονισμός αρχίζει να ισχύει την 20ή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Ιουνίου 2012.


ΚΑΝΟΝΙΣΜΌΣ (ΕΕ) αριθ. 674/2012 ΤΗΣ ΕΠΙΤΡΟΠΉΣ της 23ης Ιουλίου 2012 για την τροποποίηση του κανονισμού (ΕΚ) αριθ. 1418/2007 σχετικά με την εξαγωγή για αξιοποίηση ορισμένων αποβλήτων προς ορισμένες χώρες στις οποίες δεν εφαρμόζεται η απόφαση του ΟΟΣΑ (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου, της 14ης Ιουνίου 2006, για τις μεταφορές αποβλήτων (1), και ιδίως το άρθρο 37 παράγραφος 37, Ύστερα από διαβούλευση με τις ενδιαφερόμενες χώρες, Εκτιμώντας τα ακόλουθα: (1) Το παράρτημα IIIA του κανονισμού (ΕΚ) αριθ. 1013/2006 τροποποιήθηκε με τον κανονισμό (ΕΕ) αριθ. 664/2011 της Επιτροπής, της 11ης Ιουλίου 2011, για τις μεταφορές αποβλήτων (2), ώστε να συμπεριληφθούν ορισμένα μείγματα αποβλήτων. Κατά συνέπεια, σύμφωνα με το άρθρο 37 του κανονισμού (ΕΚ) αριθ. 1013/2006, η Επιτροπή απηύθυνε γραπτό αίτημα σε κάθε χώρα στην οποία δεν εφαρμόζεται η απόφαση του ΟΟΣΑ (3), ζητώντας, αφενός, γραπτή βεβαίωση ότι τα εν λόγω μείγματα αποβλήτων, των οποίων η εξαγωγή δεν απαγορεύεται βάσει του άρθρου 36 του κανονισμού (ΕΚ) αριθ. 1013/2006, μπορούν να εξαχθούν από την Ευρωπαϊκή Ένωση για αξιοποίηση στην εν λόγω χώρα και, αφετέρου, ένδειξη για το ποια διαδικασία ελέγχου, ενδεχομένως, θα ακολουθηθεί στη χώρα προορισμού. Το παράρτημα του κανονισμού (ΕΚ) αριθ. 1418/2007 της 29ης Νοεμβρίου 2007 σχετικά με την εξαγωγή για αξιοποίηση ορισμένων αποβλήτων που περιέχονται στο παράρτημα ΙΙΙ ή ΙΙΙΑ του κανονισμού (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου προς ορισμένες χώρες στις οποίες δεν εφαρμόζεται η απόφαση του ΟΟΣΑ για τον έλεγχο των διασυνοριακών διακινήσεων αποβλήτων (4) θα πρέπει, συνεπώς, να τροποποιηθεί για να ληφθούν υπόψη οι απαντήσεις που ελήφθησαν. (2) Η Επιτροπή έλαβε επίσης περαιτέρω πληροφορίες από διάφορες χώρες σχετικά με άλλα απόβλητα που απαριθμούνται στο παράρτημα ΙΙΙ ή ΙΙΙΑ του κανονισμού (ΕΚ) αριθ. 1013/2006. Επομένως, το παράρτημα του κανονισμού (ΕΚ) αριθ. 1418/2007 πρέπει να τροποποιηθεί αναλόγως ώστε να ληφθούν υπόψη οι πληροφορίες αυτές, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΚ) αριθ. 1418/2007 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την δέκατη τέταρτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Ιουλίου 2012.

Εμπορικές πράξεις

Εμπορική νομοθεσία


ΑΠΌΦΑΣΗ 2011/640/ΚΕΠΠΑ ΤΟΥ ΣΥΜΒΟΥΛΊΟΥ της 12ης Ιουλίου 2011 για την υπογραφή και τη σύναψη της συμφωνίας μεταξύ της Ευρωπαϊκής Ένωσης και της Δημοκρατίας του Μαυρικίου για τους όρους της μεταγωγής των υπόπτων πειρατείας και των συναφών κατασχεθέντων περιουσιακών στοιχείων από τη ναυτική δύναμη υπό την ηγεσία της Ευρωπαϊκής Ένωσης στη Δημοκρατία του Μαυρικίου και για τους όρους μεταχείρισης των υπόπτων πειρατείας μετά τη μεταγωγή ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 37, καθώς και τη συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 5 και 6, Έχοντας υπόψη την πρόταση της ύπατης εκπροσώπου της Ένωσης για θέματα εξωτερικής πολιτικής και πολιτικής ασφαλείας («ΥΕ»), Εκτιμώντας τα ακόλουθα: (1) Στις 2 Ιουνίου 2008 το Συμβούλιο Ασφαλείας των Ηνωμένων Εθνών (ΣΑΗΕ) εξέδωσε την απόφαση 1816 (2008), με την οποία καλούνται όλα τα κράτη να συνεργασθούν για τον καθορισμό της δικαιοδοσίας και για την έρευνα και δίωξη των προσώπων τα οποία είναι υπεύθυνα για τις πειρατικές επιθέσεις και ένοπλες ληστείες ανοικτά της ακτής της Σομαλίας. Οι διατάξεις αυτές επανεπιβεβαιώθηκαν από μεταγενέστερες αποφάσεις του ΣΑΗΕ. (2) Στις 10 Νοεμβρίου 2008 το Συμβούλιο θέσπισε την κοινή δράση 2008/851/ΚΕΠΠΑ για τη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (1) (επιχείρηση «Atalanta»). (3) Το άρθρο 12 της κοινής δράσης 2008/851/ΚΕΠΠΑ προβλέπει ότι πρόσωπα για τα οποία υπάρχουν υποψίες ότι προτίθενται να διαπράξουν, ότι διαπράττουν ή ότι έχουν διαπράξει πειρατικές επιθέσεις ή ένοπλες ληστείες στα χωρικά ύδατα της Σομαλίας, τα οποία συλλαμβάνονται και κρατούνται, ενόψει της ποινικής τους δίωξης, καθώς και τα περιουσιακά στοιχεία που χρησιμοποιήθηκαν προς τέλεση των πράξεων αυτών, μπορούν να μετάγονται σε τρίτο κράτος που επιθυμεί να ασκήσει τη δικαιοδοσία του έναντι των προαναφερόμενων προσώπων ή περιουσιακών στοιχείων, υπό την προϋπόθεση ότι οι όροι αυτής της μεταγωγής έχουν αποφασισθεί με αυτό το κράτος κατά τρόπο σύμφωνο με τις διατάξεις του εφαρμοστέου διεθνούς δικαίου, ιδίως του διεθνούς δικαίου δικαιωμάτων του ανθρώπου, ώστε να υπάρξει εγγύηση ότι κανείς δεν θα υποβληθεί στην ποινή του θανάτου, σε βασανιστήρια ή σε κάθε άλλη βάρβαρη, απάνθρωπη ή ταπεινωτική μεταχείριση. (4) Μετά την έκδοση απόφασης του Συμβουλίου στις 22 Μαρτίου 2010 που επέτρεπε την έναρξη των διαπραγματεύσεων, η ΥΕ διαπραγματεύτηκε, σύμφωνα με το άρθρο 37 ΣΕΕ, συμφωνία μεταξύ της Ευρωπαϊκής Ένωσης και της Δημοκρατίας του Μαυρικίου για τους όρους της μεταγωγής των υπόπτων πειρατείας και των συναφών κατασχεθέντων περιουσιακών στοιχείων από τη ναυτική δύναμη υπό την ηγεσία της Ευρωπαϊκής Ένωσης στη Δημοκρατία του Μαυρικίου και για τους όρους μεταχείρισης των υπόπτων πειρατείας μετά τη μεταγωγή («συμφωνία»). (5) Η συμφωνία θα πρέπει να εγκριθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται εξ ονόματος της Ένωσης η συμφωνία μεταξύ της Ευρωπαϊκής Ένωσης και της Δημοκρατίας του Μαυρικίου για τους όρους της μεταγωγής των υπόπτων πειρατείας και των συναφών κατασχεθέντων περιουσιακών στοιχείων από τη ναυτική δύναμη υπό την ηγεσία της Ευρωπαϊκής Ένωσης στη Δημοκρατία του Μαυρικίου και για τους όρους μεταχείρισης των υπόπτων πειρατείας μετά τη μεταγωγή («συμφωνία»). Το κείμενο της συμφωνίας επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία δεσμεύοντας την Ένωση. Άρθρο 3 Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 11 παράγραφος 1 της συμφωνίας (2). Άρθρο 4 Η παρούσα απόφαση αρχίζει να ισχύει την ημερομηνία έκδοσής της. Βρυξέλλες, 12 Ιουλίου 2011.

Κοινωνικά δικαιώματα

Δικαιώματα και ελευθερίες


ΚΑΝΟΝΙΣΜΌΣ (ΕΕ) αριθ. 863/2010 ΤΗΣ ΕΠΙΤΡΟΠΉΣ της 29ης Σεπτεμβρίου 2010 σχετικά με την τροποποίηση του κανονισμού (ΕΚ) αριθ. 967/2006 όσον αφορά τις προθεσμίες για την εξαγωγή και την εισφορά της ζάχαρης που παράγεται καθ’ υπέρβαση της ποσόστωσης H ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 134 και το άρθρο 161 παράγραφος 3, σε συνδυασμό με το άρθρο 4, Εκτιμώντας τα ακόλουθα: (1) Ο κανονισμός (ΕΚ) αριθ. 967/2006 της Επιτροπής, της 29ης Ιουνίου 2006, για τη θέσπιση των λεπτομερειών εφαρμογής του κανονισμού (ΕΚ) αριθ. 318/2006 του Συμβουλίου όσον αφορά την παραγωγή εκτός ποσόστωσης στον τομέα της ζάχαρης (2), ορίζει τις προθεσμίες που εφαρμόζονται στην εξαγωγή και στην εισφορά της ζάχαρης εκτός ποσόστωσης. (2) Το άρθρο 19 παράγραφος 2 στοιχείο γ) του κανονισμού (ΕΚ) αριθ. 967/2006 προβλέπει ότι σε περίπτωση εξαγωγής της παραγωγής καθ’ υπέρβαση της ποσόστωσης, οι παρασκευαστές προσκομίζουν τα απαιτούμενα αποδεικτικά στοιχεία εξαγωγής στον αρμόδιο οργανισμό του κράτους μέλους πριν από την 1η Απριλίου που έπεται της περιόδου εμπορίας κατά τη διάρκεια της οποίας παρήχθη το πλεόνασμα. (3) Εάν ορισμένοι προορισμοί δεν είναι επιλέξιμοι για την εξαγωγή ζάχαρης και/ή ισογλυκόζης που παράγεται καθ’ υπέρβαση της ποσόστωσης, οι παρασκευαστές υποχρεούνται να προσκομίσουν την απόδειξη άφιξης στον προορισμό σύμφωνα με το άρθρο 4γ του κανονισμού (ΕΚ) αριθ. 951/2006 της Επιτροπής (3). Η πείρα έδειξε ότι στην περίπτωση ορισμένων προορισμών μπορεί να χρειαστεί μεγαλύτερο χρονικό διάστημα για να συγκεντρωθούν όλα τα αναγκαία έγγραφα. Ως εκ τούτου, κρίνεται σκόπιμο να προβλεφθεί η δυνατότητα παράτασης της προθεσμίας στις περιπτώσεις αυτές. (4) Εφόσον παρατείνεται η προθεσμία για την προσκόμιση της απόδειξης εξαγωγής στην αρμόδια αρχή του κράτους μέλους, θα πρέπει να προσαρμοστούν η προθεσμία για την κοινοποίηση από το κράτος μέλος της συνολικής εισφοράς που πρέπει να καταβληθεί από τους παρασκευαστές και η προθεσμία για την πληρωμή της εισφοράς από τους παρασκευαστές. Ομοίως, πρέπει να τροποποιηθεί η προθεσμία κατά την οποία τα κράτη μέλη καθορίζουν και κοινοποιούν τις πλεονασματικές ποσότητες στην Επιτροπή. (5) Τα άρθρα 3, 4 και 19 του κανονισμού (ΕΚ) αριθ. 967/2006 πρέπει, συνεπώς, να τροποποιηθούν αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 967/2006 τροποποιείται ως εξής: 1) Στο άρθρο 3 παράγραφος 2, προστίθεται το ακόλουθο δεύτερο εδάφιο: «Σε περίπτωση που τα κράτη μέλη χρησιμοποιήσουν τη δυνατότητα που προβλέπεται στο άρθρο 19 παράγραφος 3, οι προθεσμίες που ορίζονται στο πρώτο εδάφιο είναι αντίστοιχα η 1η Νοεμβρίου και η 1η Δεκεμβρίου.». 2) Στο άρθρο 4 παράγραφος 3, προστίθεται το ακόλουθο δεύτερο εδάφιο: «Σε περίπτωση που τα κράτη μέλη χρησιμοποιήσουν τη δυνατότητα που προβλέπεται στο άρθρο 19 παράγραφος 3, η προθεσμία που ορίζεται στο πρώτο εδάφιο είναι η 31η Δεκεμβρίου.». 3) Το άρθρο 19 τροποποιείται ως εξής: α) Η παράγραφος 2 στοιχείο γ) σημείο ii) αντικαθίσταται από το ακόλουθο κείμενο: «ii) τα έγγραφα που αναφέρονται στα άρθρα 31 και 32 του κανονισμού (ΕΚ) αριθ. 376/2008 και, εφόσον ορισμένοι προορισμοί δεν είναι επιλέξιμοι για εξαγωγή ζάχαρης και/ή ισογλυκόζης εκτός ποσόστωσης, τα έγγραφα που αναφέρονται στο άρθρο 4γ του κανονισμού (ΕΚ) αριθ. 951/2006, τα οποία είναι απαραίτητα για την αποδέσμευση της εγγύησης·». β) Προστίθεται η ακόλουθη παράγραφος 3: «3. Εφόσον ορισμένοι προορισμοί δεν είναι επιλέξιμοι για εξαγωγή ζάχαρης και/ή ισογλυκόζης που παράγεται καθ’ υπέρβαση της ποσόστωσης, τα κράτη μέλη μπορούν, ύστερα από γραπτή αίτηση του παρασκευαστή, να παρατείνουν την προθεσμία της 1ης Απριλίου που ορίζεται στην παράγραφο 2 στοιχείο γ) κατά έξι μήνες το πολύ για την προσκόμιση των εγγράφων που αναφέρονται στην παράγραφο 2 στοιχείο γ) σημείο ii).». Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 29 Σεπτεμβρίου 2010.

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΟΔΗΓΊΑ 2011/12/ΕΕ ΤΗΣ ΕΠΙΤΡΟΠΉΣ της 8ης Φεβρουαρίου 2011 για την τροποποίηση της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου με σκοπό την καταχώριση του fenoxycarb ως δραστικής ουσίας στο παράρτημα I (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 16 παράγραφος 2 δεύτερο εδάφιο, Εκτιμώντας τα ακόλουθα: (1) Με τον κανονισμό (ΕΚ) αριθ. 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (2), θεσπίστηκε κατάλογος δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα I ή IA ή IB της οδηγίας 98/8/ΕΚ. Στον κατάλογο αυτό περιλαμβάνεται το fenoxycarb. (2) Κατ’ εφαρμογήν του κανονισμού (ΕΚ) αριθ. 1451/2007, το fenoxycarb αξιολογήθηκε σύμφωνα με το άρθρο 11 παράγραφος 2 της οδηγίας 98/8/ΕΚ για χρήση στον τύπο προϊόντων 8, συντηρητικά ξύλου, που ορίζεται στο παράρτημα V της εν λόγω οδηγίας. (3) Ως κράτος μέλος εισηγητής ορίστηκε η Γερμανία, η οποία, στις 12 Σεπτεμβρίου 2008, υπέβαλε στην Επιτροπή την έκθεση της αρμόδιας αρχής, συνοδευόμενη από σύσταση, σύμφωνα με το άρθρο 14 παράγραφοι 4 και 6 του κανονισμού (ΕΚ) αριθ. 1451/2007. (4) Τα κράτη μέλη και η Επιτροπή εξέτασαν την έκθεση της αρμόδιας αρχής. Σύμφωνα με το άρθρο 15 παράγραφος 4 του κανονισμού (ΕΚ) αριθ. 1451/2007, οι διαπιστώσεις της εξέτασης ενσωματώθηκαν σε έκθεση αξιολόγησης, στις 24 Σεπτεμβρίου 2010, στο πλαίσιο της μόνιμης επιτροπής για τα βιοκτόνα προϊόντα. (5) Από τις διενεργηθείσες αξιολογήσεις συνάγεται ότι τα βιοκτόνα που χρησιμοποιούνται ως συντηρητικά ξύλου και περιέχουν fenoxycarb αναμένεται να ικανοποιούν τις απαιτήσεις του άρθρου 5 της οδηγίας 98/8/ΕΚ. Είναι επομένως σκόπιμο να καταχωριστεί το fenoxycarb στο παράρτημα I της εν λόγω οδηγίας. (6) Δεν αξιολογήθηκαν σε ενωσιακή κλίμακα όλες οι πιθανές χρήσεις. Ενδείκνυται, επομένως, να αξιολογούν τα κράτη μέλη τις χρήσεις ή τα σενάρια έκθεσης καθώς και τους κινδύνους για τα στοιχεία του περιβάλλοντος και τους πληθυσμούς που δεν έχουν καλυφθεί αντιπροσωπευτικά από την εκτίμηση κινδύνων σε ενωσιακό επίπεδο, και κατά την έγκριση των προϊόντων, να εξασφαλίζουν τη λήψη των κατάλληλων μέτρων ή την επιβολή ειδικών όρων για τον περιορισμό των διαπιστωθέντων κινδύνων ώστε να φθάσουν σε αποδεκτά επίπεδα. (7) Βάσει των παραδοχών της εκτίμησης κινδύνων, είναι σκόπιμο να απαιτείται η αποθήκευση της ξυλείας που έχει υποστεί πρόσφατα κατεργασία με το προϊόν, μετά την κατεργασία, κάτω από υπόστεγο ή σε στεγανές σκληρές επιφάνειες, ή και στα δύο, και ότι οι ενδεχόμενες απώλειες από την εφαρμογή των προϊόντων που χρησιμοποιούνται ως συντηρητικά ξύλου και περιέχουν fenoxycarb πρέπει να συλλέγονται για επαναχρησιμοποίηση ή τελική διάθεση. (8) Λαμβανομένων υπόψη των κινδύνων που εντοπίστηκαν για τα ύδατα, πρέπει να λαμβάνονται κατάλληλα μέτρα με στόχο την προστασία των συγκεκριμένων στοιχείων του περιβάλλοντος. Στο ειδικό σενάριο γέφυρας πάνω από λίμνη εντοπίστηκαν μη αποδεκτοί κίνδυνοι κατά τη λειτουργική χρήση ακάλυπτου κατεργασμένου ξύλου μη ερχόμενου σε επαφή με το έδαφος, μονίμως εκτεθειμένου στα στοιχεία της φύσεως ή προστατευμένου έναντι αυτών αλλά συχνά εκτεθειμένου στην υγρασία [υιοθέτηση της κλάσης 3 όπως ορίζεται από τον ΟΟΣΑ (3)]. Είναι επομένως σκόπιμο να απαιτείται η μη έγκριση προϊόντων για την κατεργασία ξύλου που προορίζεται για υπαίθριες κατασκευές κοντά σε ή πάνω από νερό, εκτός εάν υποβάλλονται στοιχεία που αποδεικνύουν ότι το προϊόν θα καλύπτει τις απαιτήσεις του άρθρου 5 και του παραρτήματος VI της οδηγίας 98/8/ΕΚ, εν ανάγκη με την εφαρμογή των κατάλληλων μέτρων περιορισμού του κινδύνου. (9) Για να εξασφαλιστεί η ισότιμη αντιμετώπιση στην αγορά των βιοκτόνων που περιέχουν τη δραστική ουσία fenoxycarb και να διευκολυνθεί, γενικότερα, η εύρυθμη λειτουργία της αγοράς βιοκτόνων, είναι σημαντικό να εφαρμοστούν ταυτόχρονα οι διατάξεις της παρούσας οδηγίας σε όλα τα κράτη μέλη. (10) Πρέπει να προβλέπεται ένα εύλογο χρονικό διάστημα πριν από την καταχώριση δραστικής ουσίας στο παράρτημα I της οδηγίας 98/8/ΕΚ, ώστε να παρέχεται η δυνατότητα, αφενός στα κράτη μέλη και στα ενδιαφερόμενα μέρη να προετοιμάζονται για την ικανοποίηση των συνεπαγόμενων νέων απαιτήσεων και, αφετέρου, στους αιτούντες που έχουν καταρτίσει φακέλους, να επωφελούνται πλήρως από τη δεκαετή περίοδο προστασίας των δεδομένων, η οποία, σύμφωνα με το άρθρο 12 παράγραφος 1 στοιχείο γ) σημείο ii) της οδηγίας 98/8/ΕΚ, αρχίζει την ημερομηνία καταχώρισης. (11) Μετά την καταχώριση, τα κράτη μέλη πρέπει να διαθέτουν ένα εύλογο χρονικό περιθώριο για την εφαρμογή του άρθρου 16 παράγραφος 3 της οδηγίας 98/8/ΕΚ. (12) Κατά συνέπεια, πρέπει να τροποποιηθεί αναλόγως η οδηγία 98/8/ΕΚ. (13) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα βιοκτόνα προϊόντα, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα I της οδηγίας 98/8/ΕΚ τροποποιείται σύμφωνα με το παράρτημα της παρούσας οδηγίας. Άρθρο 2 Μεταφορά 1. Τα κράτη μέλη θεσπίζουν και δημοσιεύουν, το αργότερο έως τις 31 Ιανουαρίου 2012, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Εφαρμόζουν τις διατάξεις αυτές από την 1η Φεβρουαρίου 2013. Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 8 Φεβρουαρίου 2011.

Πολιτική για την υγεία

Χημική βιομηχανία


ΑΠΌΦΑΣΗ ΤΟΥ ΣΥΜΒΟΥΛΊΟΥ της 26ης Απριλίου 2012 σχετικά με τη σύναψη της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Ένωσης για τη χρήση και τη διαβίβαση των φακέλων ονομάτων επιβατών στο Υπουργείο Εσωτερικής Ασφάλειας των Ηνωμένων Πολιτειών (2012/472/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 82 παράγραφος 1 στοιχείο δ) και το άρθρο 87 παράγραφος 2 στοιχείο α), σε συνδυασμό με το άρθρο 218 παράγραφος 6 στοιχείο α), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου (1), Εκτιμώντας τα ακόλουθα: (1) Στις 2 Δεκεμβρίου 2010 το Συμβούλιο εξέδωσε απόφαση, μαζί με οδηγίες διαπραγμάτευσης, με την οποία εξουσιοδοτείται η Επιτροπή να αρχίσει διαπραγματεύσεις μεταξύ της Ένωσης και των Ηνωμένων Πολιτειών της Αμερικής για τη διαβίβαση και τη χρήση των φακέλων ονομάτων επιβατών (ΦΟΕ) με στόχο την πρόληψη και την καταπολέμηση της τρομοκρατίας και άλλων σοβαρών μορφών διεθνικού εγκλήματος. (2) Σύμφωνα με την απόφαση 2012/471/ΕΕ του Συμβουλίου (2), η συμφωνία μεταξύ των Ηνωμένων Πολιτειών της Αμερικής και της Ευρωπαϊκής Ένωσης για τη χρήση και τη διαβίβαση των φακέλων ονομάτων επιβατών στο Υπουργείο Εσωτερικής Ασφάλειας των Ηνωμένων Πολιτειών («συμφωνία») υπογράφηκε στις 14 Δεκεμβρίου 2011, με την επιφύλαξη της σύναψής της. (3) Η συμφωνία σέβεται τα θεμελιώδη δικαιώματα και τηρεί τις αρχές που αναγνωρίζονται ιδιαίτερα από τον Χάρτη των Θεμελιωδών Δικαιωμάτων της Ευρωπαϊκής Ένωσης, μεταξύ άλλων το δικαίωμα στην ιδιωτική και οικογενειακή ζωή, που αναγνωρίζεται στο άρθρο 7, το δικαίωμα στην προστασία των δεδομένων προσωπικού χαρακτήρα, που αναγνωρίζεται στο άρθρο 8, και το δικαίωμα πραγματικής προσφυγής και αμερόληπτου δικαστηρίου, που αναγνωρίζεται στο άρθρο 47. Η παρούσα συμφωνία θα πρέπει να εφαρμόζεται σύμφωνα με τα εν λόγω δικαιώματα και αρχές. (4) Σύμφωνα με το άρθρο 3 του πρωτοκόλλου (αριθ. 21) για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, το Ηνωμένο Βασίλειο γνωστοποίησε την επιθυμία του να συμμετάσχει στην έκδοση και την εφαρμογή της παρούσας απόφασης. (5) Σύμφωνα με τα άρθρα 1 και 2 του πρωτοκόλλου (αριθ. 21) για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του εν λόγω πρωτοκόλλου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. (6) Σύμφωνα με τα άρθρα 1 και 2 του πρωτοκόλλου (αριθ. 22) σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από τη συμφωνία ούτε υπόκειται στην εφαρμογή της. (7) Η συμφωνία θα πρέπει να εγκριθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η συμφωνία μεταξύ των Ηνωμένων Πολιτειών της Αμερικής και της Ευρωπαϊκής Ένωσης για τη χρήση και τη διαβίβαση των φακέλων ονομάτων επιβατών στο Υπουργείο Εσωτερικής Ασφάλειας των Ηνωμένων Πολιτειών εγκρίνεται εξ ονόματος της Ένωσης. Το κείμενο της συμφωνίας επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου ορίζει τα πρόσωπα που είναι αρμόδια να προβούν, εξ ονόματος της Ένωσης, στην ανταλλαγή των κοινοποιήσεων που προβλέπονται στο άρθρο 27 της συμφωνίας, προκειμένου να εκφραστεί η συναίνεση της Ένωσης να δεσμευτεί από τη συμφωνία. Άρθρο 3 Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Λουξεμβούργο, 26 Απριλίου 2012.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Δημόσια ασφάλεια


ΟΔΗΓΊΑ 2011/69/ΕΕ ΤΗΣ ΕΠΙΤΡΟΠΉΣ της 1ης Ιουλίου 2011 για την τροποποίηση της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου ώστε να συμπεριλάβει το imidacloprid ως δραστική ουσία στο παράρτημα Ι (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το δεύτερο εδάφιο του άρθρου 16 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασίας που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου σχετικά με τη διάθεση βιοκτόνων προϊόντων στην αγορά (2), προβλέπει κατάλογο δραστικών ουσιών που πρέπει να αξιολογηθούν με σκοπό την πιθανή εγγραφή τους στα παραρτήματα I, IA ή IB της οδηγίας 98/8/ΕΚ. Ο εν λόγω κατάλογος περιλαμβάνει την ουσία imidacloprid. (2) Σύμφωνα με τον κανονισμό (ΕΚ) αριθ. 1451/2007, το imidacloprid αξιολογήθηκε βάσει του άρθρου 11 παράγραφος 2 της οδηγίας 98/8/ΕΚ για χρήση προϊόντων του τύπου 18 ήτοι, εντομοκτόνα, ακαρεοκτόνα και προϊόντα για τον έλεγχο άλλων αρθροπόδων, όπως ορίζονται στο παράρτημα V της εν λόγω οδηγίας. (3) Η Γερμανία ορίστηκε ως κράτος μέλος εισηγητής και υπέβαλε έκθεση της αρμόδιας αρχής, συνοδευόμενη από σύσταση, στην Επιτροπή, στις 15 Σεπτεμβρίου 2008 σύμφωνα με το άρθρο 14 παράγραφοι 4 και 6 του κανονισμού (ΕΚ) αριθ. 1451/2007. (4) Η έκθεση της αρμόδιας αρχής εξετάσθηκε από τα κράτη μέλη και την Επιτροπή. Σύμφωνα με το άρθρο 15 παράγραφος 4 του κανονισμού (ΕΚ) αριθ. 1451/2007, οι διαπιστώσεις της εξέτασης ενσωματώθηκαν, στο πλαίσιο της μόνιμης επιτροπής για τα βιοκτόνα προϊόντα στις 16 Δεκεμβρίου 2010, σε έκθεση αξιολόγησης. (5) Από τις αξιολογήσεις προκύπτει ότι, τα βιοκτόνα που χρησιμοποιούνται ως ακαρεοκτόνα, εντομοκτόνα και προϊόντα για τον έλεγχο άλλων αρθροπόδων, όταν περιέχουν την ουσία imidacloprid, είναι ενδεχομένως αναμενόμενο να ανταποκρίνονται στις απαιτήσεις που προβλέπει το άρθρο 5 της οδηγίας 98/8/ΕΚ. Συνεπώς, είναι σκόπιμο να συμπεριληφθεί το imidacloprid στο παράρτημα Ι της εν λόγω οδηγίας. (6) Δεν έχουν αξιολογηθεί όλες οι πιθανές χρήσεις σε επίπεδο Ευρωπαϊκής Ένωσης. Συνεπώς, κρίνεται σκόπιμο τα κράτη μέλη να αξιολογήσουν τις εν λόγω χρήσεις ή τα σενάρια έκθεσης και κινδύνων για τους ανθρώπινους πληθυσμούς και για τα επιμέρους στοιχεία του περιβάλλοντος, εφόσον δεν έχουν καλυφθεί αντιπροσωπευτικά από την εκτίμηση των κινδύνων σε επίπεδο Ευρωπαϊκής Ένωσης και να μεριμνούν ώστε, κατά την έγκριση των προϊόντων, να λαμβάνονται τα αναγκαία μέτρα ή να επιβάλλονται οι δέουσες ειδικές προϋποθέσεις ώστε να μειωθούν οι επισημανθέντες κίνδυνοι σε αποδεκτά επίπεδα. (7) Λαμβάνοντας υπόψη τους κινδύνους που διαπιστώθηκαν για το υδάτινο περιβάλλον, είναι σκόπιμο να απαγορευθεί η έγκριση αυτών των προϊόντων όταν πρόκειται να χρησιμοποιηθούν σε κτηνοτροφικά ενδιαιτήματα όπου είναι αδύνατον να αποφευχθεί η έκλυση σε εγκατάσταση επεξεργασίας λυμάτων ή η άμεση έκλυση σε επιφανειακά ύδατα, εκτός και εάν έχουν υποβληθεί στοιχεία που να αποδεικνύουν ότι το προϊόν ανταποκρίνεται στις απαιτήσεις αμφοτέρων του άρθρου 5 και του παραρτήματος VI, της οδηγίας 98/8/ΕΚ, εν ανάγκη με τη λήψη των ενδεδειγμένων μέτρων για τον μετριασμό των κινδύνων. (8) Βάσει των διαπιστώσεων της έκθεσης αξιολόγησης θεωρείται σκόπιμο να απαιτείται η λήψη μέτρων για τον μετριασμό των κινδύνων σε επίπεδο έγκρισης προϊόντων. Συγκεκριμένα, λαμβάνοντας υπόψη τους ενδεχόμενους κινδύνους για τους μη επαγγελματίες, επιβάλλεται να λαμβάνονται μέτρα για το μετριασμό των κινδύνων ώστε να ελαχιστοποιείται το ενδεχόμενο έκθεσης βρεφών και παιδιών. (9) Βάσει των ευρημάτων σχετικά με την πιθανή έκθεση του ανθρώπου λόγω κατανάλωσης τροφίμων είναι σκόπιμο να απαιτείται κατά περίπτωση η εξακρίβωση της ανάγκης καθορισμού νέων ή τροποποίησης των ήδη υφισταμένων ανώτατων ορίων υπολειμμάτων (MRL), σύμφωνα με τον κανονισμό (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για τη θέσπιση κοινοτικών διαδικασιών για τον καθορισμό ορίων καταλοίπων των φαρμακολογικά δραστικών ουσιών σε τρόφιμα ζωικής προέλευσης, την κατάργηση του κανονισμού (ΕΟΚ) αριθ. 2377/90 και την τροποποίηση της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (3) ή του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης για την τροποποίηση της οδηγίας 91/414/ΕΟΚ του Συμβουλίου (4). Κατά τη θέσπιση των αντιστοίχων μέτρων θα πρέπει να εξασφαλίζεται ότι δεν συνεπάγονται υπέρβαση των κειμένων ΑΟΥ (ανώτατων ορίων υπολειμμάτων). (10) Είναι σημαντικό οι διατάξεις της παρούσας οδηγίας να εφαρμοστούν ταυτόχρονα σε όλα τα κράτη μέλη, ώστε να εξασφαλισθεί ισότιμη αντιμετώπιση των βιοκτόνων στην αγορά που περιέχουν τη δραστική ουσία imidacloprid και εν γένει να διευκολυνθεί η εύρυθμη λειτουργία της αγοράς βιοκτόνων. (11) Θα πρέπει να προβλεφθεί η παρέλευση ευλόγου χρονικού διαστήματος πριν από την καταχώριση μιας δραστικής ουσίας στο παράρτημα Ι της οδηγίας 98/8/ΕΚ, ώστε να μπορέσουν να προετοιμασθούν έγκαιρα οι ενδιαφερόμενοι στα κράτη μέλη προκειμένου να ανταποκριθούν στις νέες απαιτήσεις καθώς και για να εξασφαλισθεί ότι οι υποψήφιοι που έχουν προετοιμάσει φακέλους θα επωφεληθούν πλήρως από την δεκαετή περίοδο προστασίας δεδομένων, η οποία αρχίζει να ισχύει, σύμφωνα με το άρθρο 12 παράγραφος 1 στοιχείο γ) σημείο ii) της οδηγίας 98/8/ΕΚ, από την ημερομηνία καταχώρισης. (12) Μετά την καταχώριση τα κράτη μέλη θα πρέπει να διαθέτουν εύλογη προθεσμία για την εφαρμογή του άρθρου 16 παράγραφος 3 της οδηγίας 98/8/ΕΚ. (13) Η οδηγία 98/8/ΕΚ πρέπει να τροποποιηθεί δεόντως. (14) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα βιοκτόνα προϊόντα, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα Ι της οδηγίας 98/8/ΕΚ τροποποιείται σύμφωνα με το παράρτημα της παρούσας οδηγίας. Άρθρο 2 Μεταφορά στο εθνικό δίκαιο 1. Τα κράτη μέλη θεσπίζουν και δημοσιεύουν, το αργότερο έως τις 30 Ιουνίου 2012, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Εφαρμόζουν τις διατάξεις αυτές από την 1η Ιουλίου 2013. Τα κράτη μέλη μεριμνούν ώστε οι θεσπιζόμενες διατάξεις να παραπέμπουν στην παρούσα οδηγία ή να γίνεται ανάλογη παραπομπή κατά την επίσημη δημοσίευσή τους. Τα κράτη μέλη καθορίζουν τον τρόπο παραπομπής. 2. Τα κράτη μέλη κοινοποιούν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στο πεδίο εφαρμογής της παρούσας οδηγίας. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 1 Ιουλίου 2011.

Πολιτική για την υγεία


ΑΠΟΦΑΣΗ ΤΟΥ ΣΥΜΒΟΥΛΙΟΥ της 14ης Δεκεμβρίου 2011 σχετικά με την υπογραφή, εξ ονόματος της Ένωσης, και την προσωρινή εφαρμογή της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Ρωσικής Ομοσπονδίας όσον αφορά την επιβολή ή την αύξηση εξαγωγικών δασμών επί των πρώτων υλών (2012/108/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Λόγω της οικονομικής σημασίας για την Ευρωπαϊκή Ένωση της πρόσβασης σε πρώτες ύλες και της σημασίας που αποδίδει η Ένωση στη Ρωσική Ομοσπονδία ως προμηθευτή πρώτων υλών, η Επιτροπή διεξήγαγε διαπραγματεύσεις με τη Ρωσική Ομοσπονδία σχετικά με δεσμεύσεις της Ρωσικής Ομοσπονδίας για τη μείωση ή την εξάλειψη των εξαγωγικών δασμών που αυτή εφαρμόζει επί του παρόντος. (2) Οι δεσμεύσεις αυτές, οι οποίες θα περιληφθούν στο πρωτόκολλο για την προσχώρηση της Ρωσικής Ομοσπονδίας στον Παγκόσμιο Οργανισμό Εμπορίου (ΠΟΕ), δεν καλύπτουν τις πρώτες ύλες για τις οποίες η Ρωσική Ομοσπονδία δεν εφαρμόζει εξαγωγικούς δασμούς επί του παρόντος. (3) Προκειμένου να μειωθεί ο κίνδυνος επιβολής νέων εξαγωγικών δασμών από τη Ρωσική Ομοσπονδία στο μέλλον και, συνεπώς, ο κίνδυνος επιπτώσεων στην προμήθεια πρώτων υλών, η Επιτροπή διαπραγματεύθηκε, εξ ονόματος της Ένωσης, με τη Ρωσική Ομοσπονδία, τη σύναψη συμφωνίας υπό τη μορφή ανταλλαγής επιστολών σχετικά με την επιβολή ή την αύξηση εξαγωγικών δασμών επί ορισμένων πρώτων υλών (στο εξής «η συμφωνία»). (4) Η συμφωνία θα πρέπει να υπογραφεί. (5) Λόγω της ανάγκης να εξασφαλιστεί ότι οι δεσμεύσεις που θα αναλάβει η Ρωσική Ομοσπονδία όσον αφορά νέους εξαγωγικούς δασμούς σε πρώτες ύλες θα αρχίσουν να εφαρμόζονται από την ημερομηνία προσχώρησης της Ρωσικής Ομοσπονδίας στον ΠΟΕ, η συμφωνία θα πρέπει να τεθεί σε προσωρινή εφαρμογή από την ημερομηνία αυτή, μέχρι να ολοκληρωθούν οι διαδικασίες σύναψής της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η υπογραφή της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Ρωσικής Ομοσπονδίας σχετικά με την επιβολή ή την αύξηση εξαγωγικών δασμών επί ορισμένων πρώτων υλών, εγκρίνεται εξ ονόματος της Ένωσης, με την επιφύλαξη της σύναψης της εν λόγω συμφωνίας. Το κείμενο της συμφωνίας επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία εξ ονόματος της Ένωσης. Άρθρο 3 Σύμφωνα με τις διατάξεις της, η συμφωνία εφαρμόζεται προσωρινά από την ημερομηνία προσχώρησης της Ρωσικής Ομοσπονδίας στον ΠΟΕ, μέχρι να ολοκληρωθούν οι διαδικασίες σύναψής της (1). Άρθρο 4 Η παρούσα απόφαση αρχίζει να ισχύει την ημερομηνία της έκδοσής της. Γενεύη, 14 Δεκεμβρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Φόροι καταναλώσεως

Έμμεση φορολογία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1306/2011 ΤΟΥ ΣΥΜΒΟΥΛΊΟΥ της 12ης Δεκεμβρίου 2011 για την αποσαφήνιση του πεδίου εφαρμογής του οριστικού δασμού αντιντάμπινγκ που επιβλήθηκε με τον κανονισμό (ΕΚ) αριθ. 261/2008 στις εισαγωγές ορισμένων συμπιεστών προέλευσης Λαϊκής Δημοκρατίας της Κίνας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 9 και το άρθρο 14 παράγραφος 3, Έχοντας υπόψη την πρόταση που υπέβαλε η Ευρωπαϊκή Επιτροπή («η Επιτροπή»), κατόπιν διαβουλεύσεων με τη συμβουλευτική επιτροπή, Εκτιμώντας τα ακόλουθα: A. ΔΙΑΔΙΚΑΣΙΑ 1. Αρχική έρευνα και μέτρα αντιντάμπιγκ (1) Στις 21 Δεκεμβρίου 2006 η Επιτροπή, με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (2), ανήγγειλε την έναρξη διαδικασίας αντιντάμπινγκ όσον αφορά τις εισαγωγές ορισμένων συμπιεστών προέλευσης Λαϊκής Δημοκρατίας της Κίνας («αρχική έρευνα»). (2) Το Συμβούλιο, με τον κανονισμό (ΕΚ) αριθ. 261/2008 (3), επέβαλε οριστικό δασμό αντιντάμπινγκ στις εισαγωγές ορισμένων συμπιεστών προέλευσης Λαϊκής Δημοκρατίας της Κίνας («το υπό εξέταση μέτρο» και/ή «ο οριστικός κανονισμός»). Το υπό εξέταση μέτρο έληξε στις 21 Μαρτίου 2010 (4). 2. Εκ νέου κίνηση της αρχικής έρευνας (3) Η αρχική έρευνα κινήθηκε εκ νέου με πρωτοβουλία της Επιτροπής έπειτα από την ανησυχία που εξέφρασαν ορισμένοι εισαγωγείς συμπιεστών προέλευσης Λαϊκής Δημοκρατίας της Κίνας («ΛΔΚ») σχετικά με τα μέτρα αντιντάμπινγκ που εφαρμόζονται στις εισαγωγές των λεγόμενων μίνι συμπιεστών, δηλαδή συμπιεστών χωρίς δεξαμενή που μπορούν να λειτουργούν με πηγή τροφοδότησης 12V («μίνι συμπιεστές»). (4) Παρόλο που οι μίνι συμπιεστές εμπίπτουν στην κυριολεκτική διατύπωση του ορισμού του υπό εξέταση προϊόντος, όπως διατυπώνεται στο άρθρο 1 του οριστικού κανονισμού, οι πληροφορίες που έχει στη διάθεσή της η Επιτροπή αναφέρουν ότι οι μίνι συμπιεστές είναι μάλλον διακριτό προϊόν από τους άλλους συμπιεστές που υπόκεινται στο υπό εξέταση μέτρο («άλλοι συμπιεστές που υπόκεινται στο υπό εξέταση μέτρο»). (5) Επομένως, κρίθηκε ενδεδειγμένη η μερική εκ νέου κίνηση της έρευνας, όσον αφορά ειδικά τον σαφέστερο προσδιορισμό του πεδίου των καλυπτόμενων προϊόντων, το συμπέρασμα της οποίας μπορεί να έχει αναδρομική ισχύ από την ημερομηνία της επιβολής του υπό εξέταση μέτρου. 3. Η παρούσα έρευνα (6) Η Επιτροπή, έπειτα από διαβούλευση με τη συμβουλευτική επιτροπή, σε ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (5), ανήγγειλε τη μερική εκ νέου κίνηση της διαδικασίας αντιντάμπινγκ σχετικά με τις εισαγωγές ορισμένων συμπιεστών προέλευσης ΛΔΚ, η οποία είχε κινηθεί σύμφωνα με το άρθρο 5 του βασικού κανονισμού. (7) Η Επιτροπή ενημέρωσε επισήμως όλα τα μέρη που είχαν συνεργαστεί στην αρχική έρευνα, καθώς και τις αρχές της ΛΔΚ σχετικά με την έναρξη της διαδικασίας. Δόθηκε στα ενδιαφερόμενα μέρη η ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίστηκε στην ανακοίνωση για την έναρξη διαδικασίας. (8) Σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης, δόθηκε η δυνατότητα ακρόασης. (9) Υποβλήθηκαν αιτήσεις από δεκαπέντε ενδιαφερόμενα μέρη, στα οποία περιλαμβάνονται έντεκα εισαγωγείς μίνι συμπιεστών, ένας παραγωγός της ΕΕ και ένα κινέζος εξαγωγέας μίνι συμπιεστών, ένας παραγωγός συμπιεστών της ΕΕ (που ήταν ένας από τους καταγγέλλοντες της αρχικής έρευνας) και ο συνδεδεμένος με αυτόν εξαγωγέας συμπιεστών της ΛΔΚ. (10) Δεδομένου ότι η παρούσα εκ νέου κίνηση της έρευνας περιορίζεται στην αποσαφήνιση του πεδίου των καλυπτόμενων προϊόντων στον οριστικό κανονισμό, δεν καθορίστηκε περίοδος έρευνας για τους σκοπούς της παρούσας μερικής εκ νέου κίνησης της έρευνας. (11) Όλα τα ενδιαφερόμενα μέρη ενημερώθηκαν για τα ουσιώδη πραγματικά περιστατικά και το σκεπτικό βάσει των οποίων εξήχθησαν τα παρόντα συμπεράσματα. Σύμφωνα με το άρθρο 20 παράγραφος 5 του βασικού κανονισμού, δόθηκε στα ενδιαφερόμενα μέρη προθεσμία εντός της οποίας θα μπορούσαν να υποβάλουν τις παρατηρήσεις τους μετά την αποκάλυψη των στοιχείων. Οι προφορικές και γραπτές παρατηρήσεις που υποβλήθηκαν από τα ενδιαφερόμενα μέρη ελήφθησαν υπόψη και, κατά περίπτωση, τα πορίσματα τροποποιήθηκαν ανάλογα. B. ΠΡΟΪΟΝ ΠΟΥ ΑΠΟΤΕΛΕΙ ΑΝΤΙΚΕΙΜΕΝΟ ΤΗΣ ΕΡΕΥΝΑΣ (12) Το προϊόν που αποτελεί αντικείμενο της έρευνας είναι το ίδιο με εκείνο που ορίζεται στο άρθρο 1 του οριστικού κανονισμού, δηλαδή παλινδρομικοί συμπιεστές (εξαιρουμένων των αντλιών παλινδρομικών συμπιεστών), με παροχή που δεν υπερβαίνει τα 2 κυβικά μέτρα ανά λεπτό. (13) Το προϊόν υπάγεται σήμερα στους κωδικούς ΣΟ ex 8414 40 10, ex 8414 80 22, ex 8414 80 28 και ex 8414 80 51. (14) Η παρούσα επανεκκίνηση της έρευνας έγινε με σκοπό να καθορίσει εάν εμπίπτουν στον ορισμό του προϊόντος σύμφωνα με το άρθρο 1 του οριστικού κανονισμού, οι λεγόμενοι μίνι συμπιεστές, δηλαδή οι συμπιεστές χωρίς δεξαμενή που μπορούν να λειτουργούν με πηγή τροφοδότησης 12V. Γ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ 1. Μεθοδολογία (15) Προκειμένου να αξιολογηθεί εάν οι μίνι συμπιεστές θα πρέπει να εμπίπτουν στον ορισμό του προϊόντος σύμφωνα με το άρθρο 1 του οριστικού κανονισμού, εξετάστηκε εάν οι μίνι συμπιεστές και οι άλλοι συμπιεστές που υπόκεινται στο υπό έξέταση μέτρο διαθέτουν τα ίδια βασικά φυσικά και τεχνικά χαρακτηριστικά και έχουν τις ίδιες τελικές χρήσεις. Ως προς αυτό, αξιολογήθηκε επίσης η εναλλαξιμότητα μεταξύ μίνι συμπιεστών και άλλων συμπιεστών που υπόκεινται στο υπό εξέταση μέτρο στην Ένωση. Επιπλέον, εξετάστηκε εάν η αρχική έρευνα όντως κάλυπτε και ανέλυε τους μίνι συμπιεστές. 2. Βασικά φυσικά και τεχνικά χαρακτηριστικά (16) Η παρούσα έρευνα που κινείται εκ νέου απέδειξε ότι οι μίνι συμπιεστές αποτελούνται από έναν ηλεκτροκινητήρα ο οποίος κινεί μια αντλία η οποία ωθεί τον αέρα συνεχώς μέσω ενός συνδεδεμένου σωλήνα με μεταβαλλόμενη πίεση αέρα. Οι μίνι συμπιεστές δεν είναι εφοδιασμένοι με δεξαμενή, δεν διαθέτουν κατά κανόνα ρυθμιστή πίεσης και μπορούν να λειτουργούν με πηγή τροφοδότησης συνεχούς ρεύματος 12V. Είναι σχετικά μικροί και το βάρος τους δεν υπερβαίνει συνήθως τα 2-3 kg, επειδή πρέπει να μεταφέρονται εύκολα. Οι μίνι συμπιεστές έχουν μέγιστο χρόνο λειτουργίας (συνήθως έως 20 λεπτά) και παρέχουν ροή αέρα που δεν υπερβαίνει συνήθως τα 50 l/min. (17) Από την άλλη πλευρά, ο οριστικός κανονισμός, πέρα από τον ορισμό που περιέχει στο άρθρο 1, και ο οποίος επαναλαμβάνεται στην αιτιολογική σκέψη 12 παραπάνω, περιέχει αναλυτικές πληροφορίες σχετικά με τους άλλους συμπιεστές που υπόκεινται στο υπό εξέταση μέτρο. Συγκεκριμένα, στην αιτιολογική σκέψη 17, ο οριστικός κανονισμός ορίζει ότι «Τυπικά, ένας συμπιεστής αποτελείται από μια αντλία, η οποία κινείται με ηλεκτροκινητήρα είτε απευθείας είτε μέσω μηχανισμού ιμάντα μετάδοσης κίνησης. Στις περισσότερες περιπτώσεις, υπό πίεση αέρας αντλείται σε ένα δοχείο και εξέρχεται μέσα από ένα ρυθμιστή πίεσης και έναν ελαστικό σωλήνα. Οι συμπιεστές, ιδίως οι μεγάλου μεγέθους, μπορεί να φέρουν τροχούς για τη μετακίνησή τους». Η δεξαμενή και ο ρυθμιστής πίεσης σε τέτοιους συμπιεστές παρέχουν σταθερή ροή αέρα. Συνήθως, οι συμπιεστές αυτοί είναι σχετικά μεγάλοι και το βάρος τους είναι τουλάχιστον 25 kg και συχνά περισσότερο. Είναι σχεδιασμένοι να λειτουργούν με εναλλασσόμενο ρεύμα 120V και περισσότερο, δεν έχουν περιορισμένο χρόνο λειτουργίας και παρέχουν ροή αέρα έως 2 000 l/min. (18) Συνεπώς, συνάγεται ότι οι μίνι συμπιεστές δεν διαθέτουν τα ίδια βασικά φυσικά και τεχνικά χαρακτηριστικά με τους άλλους συμπιεστές που υπόκεινται στο υπό εξέταση μέτρο. 3. Βασικές τελικές χρήσεις και εναλλαξιμότητα (19) Η παρούσα έρευνα που κινείται εκ νέου απέδειξε ότι οι μίνι συμπιεστές χρησιμοποιούνται κατά κύριο λόγο στον τομέα της αυτοκινητοβιομηχανίας και έχουν σχεδιαστεί για το φούσκωμα των ελαστικών, πωλούνται δε πολλές φορές ως κιτ επισκευής ελαστικών μαζί με κάποιο στεγανοποιητικό υλικό το οποίο μπορεί να διοχετευθεί σε ελαστικό που έχει υποστεί διάτρηση. Ορισμένοι μίνι συμπιεστές χρησιμοποιούνται επίσης ως οικιακές συσκευές για το φούσκωμα παιχνιδιών, μπαλών, φουσκωτών στρωμάτων ή άλλων φουσκωτών αντικειμένων. (20) Από την άλλη πλευρά, ο οριστικός κανονισμός ορίζει στην αιτιολογική σκέψη 19 ότι «Το υπό εξέταση προϊόν χρησιμοποιείται για την κίνηση αεροκίνητων εργαλείων ή για ψεκασμό, καθαρισμό, ή για φούσκωμα ελαστικών και άλλων αντικειμένων». Οι συμπιεστές αυτοί μπορούν να χρησιμοποιηθούν για ορισμένες ημιεπαγγελματικές δραστηριότητες ή για ερασιτεχνικές χρήσεις για κίνηση αεροκίνητων εργαλείων ή για ψεκασμό, βαφή ή καθαρισμό. Οι εφαρμογές αυτές είναι εφικτές χάρη στη σταθερή ροή αέρα η οποία μπορεί να ρυθμιστεί. Το χαρακτηριστικό αυτό δεν υπάρχει στους μίνι συμπιεστές. (21) Σύμφωνα με τις πληροφορίες που συγκεντρώθηκαν, η τιμή των μίνι συμπιεστών είναι αξιοσημείωτα χαμηλότερη από την τιμή των άλλων συμπιεστών. Οι μίνι συμπιεστές προορίζονται για διαφορετικούς πελάτες και διανέμονται μέσω διαφορετικών διαύλων σε σχέση με τους άλλους συμπιεστές που υπόκεινται στο υπό εξέταση μέτρο. Επιπλέον, ενώ οι μίνι συμπιεστές πωλούνται συνήθως ως μέρος κιτ επισκευής ελαστικών (σε αντικατάσταση εφεδρικού ελαστικού) είτε μαζί με το αυτοκίνητο είτε σε ειδικευμένα καταστήματα ειδών αυτοκινήτου ή σε σουπερμάρκετ (για εναλλακτικές χρήσεις, όπως για το φούσκωμα παιχνιδιών), οι άλλοι συμπιεστές που υπόκεινται στο υπό εξέταση μέτρο πωλούνται συνήθως μόνο σε ειδικευμένα καταστήματα ιδιοκατασκευών (do-it-yourself). (22) Με βάση τα παραπάνω, συνάγεται ότι οι μίνι συμπιεστές και οι άλλοι συμπιεστές που υπόκεινται στο υπό εξέταση μέτρο έχουν διαφορετικές τελικές χρήσεις, απευθύνονται σε διαφορετικές αγορές και δεν είναι καταρχήν εναλλάξιμοι. 4. Προϊόν που αποτέλεσε αντικείμενο της αρχικής έρευνας (23) Κανένα από τα μέρη που συνεργάστηκαν στην αρχική έρευνα (τρεις παραγωγοί της ΕΕ, δεκατέσσερις παραγωγοί/εξαγωγείς της ΛΔΚ και ένας μη συνδεδεμένος εισαγωγέας της ΕΕ) δεν ασχολούνταν με την παραγωγή και/ή την εμπορία μίνι συμπιεστών. Είναι προφανές από την αρχική έρευνα ότι δεν συγκεντρώθηκαν τότε σχετικές πληροφορίες για τους μίνι συμπιεστές. (24) Συνεπώς, παρά το γεγονός ότι οι μίνι συμπιεστές δεν αποκλείστηκαν ρητά, θεωρείται ότι η έρευνα κατά τη συγκεκριμένη χρονική περίοδο δεν σκόπευε να συμπεριλάβει τους μίνι συμπιεστές. (25) Αυτό επιβεβαιώθηκε επίσης από τη δήλωση ενός από τους καταγγέλλοντες στην αρχική έρευνα. Έπειτα από ερώτημα της Επιτροπής, δήλωσε σαφώς ότι κατά την άποψή του οι μίνι συμπιεστές δεν ήταν σκόπιμο να καλυφθούν από την καταγγελία και την επακόλουθη διαδικασία αντιντάμπινγκ. (26) Με βάση τα παραπάνω, συνάγεται ότι οι μίνι συμπιεστές δεν διερευνήθηκαν στο πλαίσιο της αρχικής έρευνας. Δ. ΣΥΜΠΕΡΑΣΜΑ ΣΧΕΤΙΚΑ ΜΕ ΤΟ ΠΕΔΙΟ ΤΟΥ ΠΡΟΪΟΝΤΟΣ (27) Οι παραπάνω διαπιστώσεις αποδεικνύουν ότι οι μίνι συμπιεστές δεν έχουν τα ίδια βασικά φυσικά και τεχνικά χαρακτηριστικά και τις ίδιες τελικές χρήσεις με τους άλλους συμπιεστές που υπόκεινται στο υπό εξέταση μέτρο. Έχουν διαφορετικές τελικές χρήσεις, απευθύνονται σε διαφορετικές αγορές και δεν είναι, καταρχήν, εναλλάξιμοι. Επιπλέον, οι μίνι συμπιεστές δεν διερευνήθηκαν στο πλαίσιο της αρχικής έρευνας. Σε αυτή τη βάση, συνάγεται ότι οι μίνι συμπιεστές και οι άλλοι συμπιεστές είναι δύο διαφορετικά προϊόντα. (28) Σχεδόν όλα τα μέρη που προσφέρθηκαν να συμμετάσχουν στην παρούσα έρευνα η οποία κινείται εκ νέου ζήτησαν την εξαίρεση των μίνι συμπιεστών από το πεδίο των καλυπτόμενων προϊόντων του αρχικού μέτρου. (29) Από την άλλη πλευρά, ο συνεργαζόμενος παραγωγός μίνι συμπιεστών της ΕΕ ισχυρίστηκε ότι το αρχικό μέτρο περιλάμβανε τα προϊόντα του και ότι ορθώς προστάτευε τα συμφέροντά του. Συνεπώς, ισχυρίστηκε ότι ο δασμός αντιντάμπινγκ θα πρέπει να εισπραχθεί αναδρομικά και μελλοντικά για τους μίνι συμπιεστές, επειδή συνεχίζεται η ζημιογόνος πρακτική ντάμπινγκ στους μίνι συμπιεστές. (30) Ως προς αυτό, σημειώνεται ότι ούτε ο παραγωγός αυτός ούτε κανένας άλλος παραγωγός μίνι συμπιεστών δεν συνεργάστηκε στην αρχική έρευνα. Επιπλέον, όπως συνάγεται παραπάνω, στην αιτιολογική σκέψη 26, οι μίνι συμπιεστές δεν διερευνήθηκαν κατά την περίοδο της αρχικής έρευνας. Σημειώνεται επίσης ότι, όπως αποδείχθηκε στην παρούσα έρευνα που κινείται εκ νέου, υπάρχουν σημαντικές διαφορές μεταξύ των μίνι συμπιεστών και των συμπιεστών που αποτέλεσαν το αντικείμενο της αρχικής έρευνας. Συνεπώς, η θέση του εν λόγω παραγωγού μίνι συμπιεστών της ΕΕ δεν μπορεί να μεταβάλει τις διαπιστώσεις της παρούσας έρευνας που κινείται εκ νέου. (31) Όσον αφορά τον ισχυρισμό περί συνέχισης της ζημιογόνου πρακτικής ντάμπινγκ των μίνι συμπιεστών και την πιθανότητα επιβολής μέτρων αντιντάμπινγκ, θα πρέπει να σημειωθεί ότι, όπως εξηγείται στις αιτιολογικές σκέψεις 23 έως 26 παραπάνω, οι μίνι συμπιεστές δεν αποτέλεσαν αντικείμενο της αρχικής έρευνας και ότι η παρούσα έρευνα που κινείται εκ νέου και η οποία περιορίζεται στην αποσαφήνιση του πεδίου του προϊόντος του αρχικού μέτρου δεν μπορεί να καθορίσει κατά πόσον εφαρμόστηκε ή εξακολουθεί να εφαρμόζεται ζημιογόνο ντάμπινγκ. (32) Μετά την κοινοποίηση, ο παραγωγός μίνι συμπιεστών της ΕΕ επανέλαβε τη θέση του και δήλωσε ότι ο αναδρομικός αποκλεισμός των μίνι συμπιεστών από τα μέτρα θα έχει ως αποτέλεσμα την αναδρομική ενίσχυση των ανταγωνιστών στη ΛΔΚ και θα στρεβλώσει τον ανταγωνισμό. (33) Ως προς αυτό, επαναλαμβάνεται ότι η έρευνα που κινείται εκ νέου δεν αναλύει την κατάσταση της αγοράς για τους μίνι συμπιεστές και ούτε προέβλεπε κάτι τέτοιο. Ο σκοπός της ήταν απλώς να αποσαφηνίσει κατά πόσο διαφέρουν οι μίνι συμπιεστές από τους συμπιεστές που αποτέλεσαν το αντικείμενο της αρχικής έρευνας. Η έκβαση της επίσης δεν πρόκειται να διαστρεβλώσει την κατάσταση της αγοράς αλλά να παράσχει σαφήνεια όσον αφορά τους ισχύοντες δασμούς. (34) Μετά την κοινοποίηση, ένας συνεργαζόμενος εισαγωγέας δήλωσε ότι οι μίνι συμπιεστές είναι στην πραγματικότητα απλώς αντλίες και ότι οποιοσδήποτε δασμός εφαρμόζεται σε συμπιεστές εξ ορισμού δεν εφαρμόζεται σε αντλίες, οι οποίες ρητώς εξαιρέθηκαν από το πεδίο των καλυπτόμενων προϊόντων του αρχικού μέτρου. (35) Ως προς αυτό, θα πρέπει να σημειωθεί ότι η παρούσα έρευνα που κινείται εκ νέου δεν υποστηρίζει μια τέτοια ερμηνεία και ότι οι μίνι συμπιεστές είναι σαφώς συμπιεστές - από τεχνική άποψη - επειδή μετακινούν τον αέρα από το ένα μέρος στο άλλο (όπως και οι αντλίες) αλλά επίσης συμπιέζουν τον αέρα μέσα στο αντικείμενο με το οποίο είναι συνδεδεμένοι. (36) Με βάση τα παραπάνω, συνάγεται ότι οι μίνι συμπιεστές (δηλαδή οι συμπιεστές χωρίς δεξαμενή που μπορούν να λειτουργούν με πηγή τροφοδότησης 12V) διακρίνονται από τους συμπιεστές που αποτέλεσαν το αντικείμενο της αρχικής έρευνας. (37) Καθώς οι μίνι συμπιεστές δεν εμπίπτουν στο πεδίο εφαρμογής της αρχικής έρευνας, ο δασμός αντιντάμπινγκ δεν θα έπρεπε να ισχύει για τις εισαγωγές μίνι συμπιεστών. Συνεπώς, το πεδίο εφαρμογής του υπό εξέταση μέτρου θα πρέπει να αποσαφηνιστεί αναδρομικά με τροποποίηση του οριστικού κανονισμού. E. ΑΝΑΔΡΟΜΙΚΗ ΕΦΑΡΜΟΓΗ (38) Δεδομένου ότι η παρούσα εκ νέου κίνηση της έρευνας περιορίζεται στην αποσαφήνιση του πεδίου των καλυπτόμενων προϊόντων και ότι οι μίνι συμπιεστές δεν καλύφθηκαν από την αρχική έρευνα και το επακόλουθο μέτρο αντιντάμπινγκ, κρίνεται σκόπιμο να εφαρμοστούν τα συμπεράσματα από την ημερομηνία έναρξης ισχύος του οριστικού κανονισμού. (39) Συνεπώς, κάθε οριστικός δασμός αντιντάμπινγκ που έχει πληρωθεί ή εγγραφεί στους λογαριασμούς σύμφωνα με τον κανονισμό (ΕΚ) αριθ. 261/2008 για τις εισαγωγές μίνι συμπιεστών καταγωγής ΛΔΚ θα πρέπει να επιστραφεί ή να διαγραφεί. Για την επιστροφή ή διαγραφή πρέπει να υποβληθεί αίτηση στις εθνικές τελωνειακές αρχές σύμφωνα με την ισχύουσα τελωνειακή νομοθεσία. Επιπλέον, για να αποφευχθούν καταστάσεις στις οποίες οι ενδιαφερόμενοι εισαγωγείς δεν μπορούν να ζητήσουν την εν λόγω επιστροφή εξαιτίας των προθεσμιών που προβλέπει η νομοθεσία, εάν οι προθεσμίες αυτές έληξαν πριν ή κατά την ημερομηνία δημοσίευσης του παρόντος κανονισμού ή εάν λήγουν εντός έξι μηνών από την ημερομηνία αυτή, παρατείνονται με τον παρόντα κανονισμό, ώστε να λήγουν έξι μήνες μετά την ημερομηνία δημοσίευσής του, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 1 παράγραφος 1 του κανονισμού (ΕΚ) αριθ. 261/2008 αντικαθίσταται από το ακόλουθο κείμενο: «1. Επιβάλλεται οριστικός δασμός αντιντάμπινγκ στις εισαγωγές παλινδρομικών συμπιεστών (εξαιρουμένων των αντλιών παλινδρομικών συμπιεστών), με παροχή που δεν υπερβαίνει τα 2 κυβικά μέτρα (m3) ανά λεπτό, που υπάγονται στους κωδικούς ΣΟ ex 8414 40 10, ex 8414 80 22, ex 8414 80 28 και ex 8414 80 51 (κωδικοί TARIC 8414401010, 8414802219, 8414802299, 8414802811, 8414802891, 8414805119 και 8414805199), προέλευσης Λαϊκής Δημοκρατίας της Κίνας. Οι λεγόμενοι μίνι συμπιεστές, δηλαδή οι συμπιεστές χωρίς δεξαμενή που μπορούν να λειτουργούν με πηγή τροφοδότησης 12V και οι οποίοι εμπίπτουν στους προαναφερόμενους κωδικούς της ΣΟ δεν καλύπτονται από τον οριστικό δασμό αντιντάμπινγκ.». Άρθρο 2 Για εμπορεύματα που δεν καλύπτονται από το άρθρο 1 παράγραφος 1 του κανονισμού (ΕΚ) αριθ. 261/2008, όπως τροποποιήθηκε από τον παρόντα κανονισμό, οι οριστικοί δασμοί αντιντάμπινγκ που πληρώθηκαν ή εγγράφηκαν στους λογαριασμούς σύμφωνα με το άρθρο 1 παράγραφος 1 του κανονισμού (ΕΚ) αριθ. 261/2008 στην αρχική του έκδοση, επιστρέφονται ή διαγράφονται. Η επιστροφή και η διαγραφή ζητείται από τις εθνικές τελωνειακές αρχές σύμφωνα με την ισχύουσα τελωνειακή νομοθεσία. Εάν τα χρονικά όρια που προβλέπονται στο άρθρο 236 παράγραφος 2 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, για τη θέσπιση του κοινοτικού τελωνειακού κώδικα (6) έχουν εκπνεύσει πριν από την ημερομηνία δημοσίευσης του παρόντος κανονισμού ή κατά την ημερομηνία αυτή ή εάν εκπνέουν σε διάστημα έξι μηνών μετά την ημερομηνία αυτή, παρατείνονται με τον παρόντα κανονισμό, ώστε να εκπνέουν έξι μήνες μετά την ημερομηνία δημοσίευσης του παρόντος κανονισμού. Άρθρο 3 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης και εφαρμόζεται αναδρομικά από τις 21 Μαρτίου 2008. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Δεκεμβρίου 2011.

Εμπορικές πράξεις

Εμπορική νομοθεσία